भाखा आ भाखल (बतकुच्चन – १३१) – Anjoria\nभाषा के केहू भासा बोलेला त केहू भाखा. ष के उच्चारण आम बोलचाल में ख हो जाला. लिखे में भोजपुरी मे त भासा के इस्तेमाल खूबे होला. खैर आजु हम भासा का फेर में नइखीं. हम त आज भाखा आ कुभाखा का फेर में बानी. ई भाखा भाषा वाली भाखा ना होके कहला के मतलब होला. हमार भाखा बहुते खराब हो जाव त ओकरा के कुभाखा कहल जाई. बढ़िया बात भाखा आ खराब बात कुभाखा. अब एक खराब के मतलब भाखा के गलत होखल ना हो के कहला के गलत होला. बेजाँय बतियावल कुभाखा होले गलत बात कुभाखा ना होखे. एही भाखा से बनल शब्द भाखल. भाखल के मतलब होला भविष्य के बात बतावल. हालां कि भविष्य के बात बतावत मे बढ़ियो बात हो सकेला आ खराबो बात. अगर भविष्य देखत बानी बतावत बानी त जवन सामने आई उहे बतावे के बा. बाकिर कुभाखा से बनल कुभाखल के मतलब सराप, श्राप, दिहल होला.केहू का बारे में नुकसानदेह बात के उम्मीद कइल कुभाखल होला. अब जब चुनाव के सीजन चलत बा त परब त्योहारो का सीजन पर भारी पड़त बा. आम आदमी ला त अबही परब के सीजन चलत बा बाकिर नेतवन ला चुनाव के सीजन बा आ मीडिया ला मौका बा भाखे आ कुभाखे के. कबो ओपिनियन पोल का नाँव पर त कबो एक्जिट पोल का नाम पर. तरह तरह से चुनाव परिणामन के आकलन करके बतावत रहेले मीडिया. अब जब ले उ ईमानदारी से भविष्य के अनुमान लगावे त ओकरा के भाखले कहल जाई. बाकिर अगर मीडिया अपना पूर्वाग्रह का चलते केहू का बारे में गलत बेबुनियाद भाखे त ओकरा के कुभाखल कहल जाई आ एहसे नुकसान सभके होला. सबसे बेसी ओह मीडिया के जे कुभाखत होखे. आ जब जेल में बंद कवनो आदमी का बारे में रात दिन कुभाखा के इस्तेमाल होखत होखे त देखे वाला अगर विकृत मानसिकता वाला ना होखी त चैनल बदलल छोड़ ओकरा लगे दोसर कवनो राह ना बाची. अदालत से फैसला आवे से पहिलही केहू के जनमानस में फाँसी पर लटका दीहल बढ़िया ना कहल जा सके. मानत बानी सभकर आपन आपन रोटी सेंके के बा. हो सकेला कि केहू का लगे आपन पुरान हिसाब किताव फरियावे के मौका आ गइल होखे. अखबार पत्रिका का जमाना में एकरा ला पीत पत्रकारिता शब्द के इस्तेमाल होखत रहे टीवी का जमाना में ई धंधा बन गइल बा. एह धंधा में मीडिया के चेहरा तब झलके लागेला जब साफ नजर आवे ला कि वो कत्ल भी करते हैं तो चरचा नहीं होती, हम आह भी भरते हैं तो हो जाते हैं बदनाम. केहू के बड़हन बड़हन घोटाला के चुप लगा के घोंट जाले मीडिया आ केहू के हर छोट बड़ बात के दिनो हफ्तो फेंटत रहेले. अब एहसे नुकसान केकर होखत बा से त जानही समुझे के पड़ी. आम आदमी के नुकसान सबले बेसी बा काहे कि ऊ “रीड बिट्वीन द लाईन” कइल ना जाने. उ त ओकरे के सही मान लेला जवन उ पढ़त सुनत बा. ओकरा ला भाखा आ कुभाखा के अंतर समुझल, भाखल आ कुभाखल में अंतर कइल सहज ना होखे. लेकिन जहिया ऊ जान ली कि फलाँ कुभाखे वाला आदमी हउवन तहिया उनका से दूरी बना ली. आ शायद इहे कारण बा कि अधिकतर चैनल जनता के भरोसा गँवा दीहले बाड़न. आसमान पर पत्थर मारे वाला के हमेशा एह बात के धेयान राखे के चाहीं कि जब ऊ गिरे त ओकरे कपार पर मत आ गिरे.


सपा धिरवलसि कि अब यूपी में खेला होई – टटका खबर\nउत्तर प्रदेश चुनाव देश-दुनिया बिहार राजनीति\nJun 28, 2021 उत्तर प्रदेश, जम्मू, जिला पंचायत अध्यक्ष, ड्रोन हमला, तृणमूल, पंचायती चुनाव, प्रभारी कुलपति, बम विस्फोट, भाजपा, विश्वविद्यालय, वीर कुंअर सिंह आरा विश्वविद्यालय, सपा\n(टटका खबर, सोमार, आषाढ़ अन्हरिया चउथ, 2078 विक्रमी)\nयूपी में अगिला साल होखे वाला विधानसभा चुनाव का तइयारी में कारसेवकन पर गोली चलवावे वाली, काँवड़ यात्रा रोकवावे वाली, मंदिरन पर से लाउडस्पीकर उतरवावे वाली सपा अपना विरोधी वोटरन के धिरावल शुरु कर दिहले बिया कि अब यूपी में खेला होई. ओकर इशारा बंगाल का तरफ बा जहाँ ममता बनर्जी के तृणमूल गोल खेला होबे का नारा का साथ चुनाव लड़ले रहुवे आ चुनाव खतम होखते अपना विरोधिपर ऊ कहर बरपवलसि कि लोग दहशत में आ गइल. ना त केन्द्र सरकार, ना न्यायपालिका, ना मीडिया एह खेला के रोक सकल. अखिलेश पहिलहीं कह चुकल बाड़न कि उनकर गोल अपना विरोधियन के सूची बनवले बिया आ ओहमें नयो नाम जोड़त जात बिया आ चुनाव बाद सपा सरकार बनते सभकर हिसाब कइल जाई.\nअखिलेश के चाचा शिवपाल काल्हु दू घंटा अयोध्या में रहि के संत-महंतन के आशीर्वाद लिहलन. ओकरा बाद कहलन कि सगरी गोलन के मिलजुल के भाजपा के हरवावे के कोशिश करे के चाहीं. जवन आदमी अपना परिवार के एकजुट ना रहे दिहलसि ऊ अब दोसरा के एकजुट रहल सिखावत बावे. इटावा में अपना बलबूते निर्विरोध जिला पंचायत अध्यक्ष पद जीतला के बड़ाई करत कहलन कि भाजपा आपन सरकारी हनक देखा के अध्यक्ष पदन पर डाका डालत बिया. अगर विरोधी एकजुट रहतन त अइसन ना हो पाइत.\nबिहार विधानसभा चुनाव में निकहा जीत हासिल कइला से उछाह में आइल ओवैसी के ऑल इंडिया मजलिस-ए-इत्ताहादुल मुस्लिमीन यूपी विधानसभा के अगिला साल होखे वाला चुनाव में 100 सीटन पर लड़े के एलान कइले बिया. ऊ सुहेलदेव भारतीय समाज पार्टी, आ कुछ अउरी गोलन का साथे मिल के भागीदारी संकल्प मोर्चा बनवले बिया.\nपश्चिम बंगाल के 24 परगना जिला के ससोन इलाका के एगो स्कूल के खाली पड़ल मकान में बम बनावत तीन तिलंगा बम फटला से घवाहिल हो गइले स. प्रशासन ओहनी के इलाज के व्यवस्था करावत बिया, भाजपा के कहना बा कि ई लोग तृणमूलिया होखीहें जबकि तृणमूल के कहना बा कि पुलिस मामिला के जाँच करत बिया आ दोषियन के बखसल ना जाई.\nजम्मू के सैनिक हवाई अड्डा पर अतवार का दिने ड्रोन से बम गिरावल गइल. एह आतंकी हमला से दू गो सैनिक घवाहिल हो गइलें. हमला का छह घंटा का भितरे राष्ट्रीय जांच एजेंसी जम्मू के बाहरी इलाकी बेलीचेराना से दू गो संदिग्धन के गिरफ्तार क लिहले बिया. आतंकी संगठन लश्कर से जुड़ल एहनी के कहना बा कि ओहनी के विस्फोटक सामग्री के खेप पाकिस्तान से मिलल रहुवे. ओने सेना के कहना बा कि एह हमला में कवनो सैनिक उपकरण के नुकसान नइखे भइल.\nबिहार के पांच गो विश्वविद्यालयन में कुलपति नियुक्त करे के समय नीतीश सरकार का लगे ना होखला का चलते प्रभारी कुलपतियन से काम चलावल जा रहल बा. पाटलिपुत्र विश्वविद्यालय, आर्यभट्ट ज्ञान विश्वविद्यालय, मौलाना मजहरुल हक विश्वविद्यालय, वीर कुंअर सिंह आरा विश्वविद्यालय, मुंगेर विश्वविद्यालय, आ पूर्णिया विश्वविद्यालय में सगरी काम पर असर पड़त बा. सत्र दू से तीन साल पीछे चल रहल बा.\nशुक का दिने राजद विधायक तेजस्वी यादव दावा कइलन कि बिहार के मौजूदा सरकार तीन महीना भितरे गिर जाई. एह पर उपेंद्र कुशवाहा उनका के सपना ना देखे के कहलन. बिहार सरकार गिरे वाला नइखे.


साल 2021 ले मेडिकल के सीट दुगुना हो जाई – टटका खबर\nसाल 2021 ले मेडिकल के सीट दुगुना हो जाई\nदेश में डाक्टरन के कमी देखत केन्द्र सरकार मेडिकल कोर्स में सीट दुगुना करे के योजना बनवले बिया. सरकार के लक्ष्य बा कि साल 2021 ले एमबीबीएस के सीट 80 हजार आ पीजी मेडिकल के सीट 45 हजार कर दिहल जाव. सरकार चाहत बिया कि हर दू हजार का आबादी पर एगो डाक्टर के अनुपात हासिल कर लिहल जाव.\nअबहीं देश में एमबीबीएस के 41569 सीट आ मेडिकल पीजी में 22194 सीट बाड़ी सँ. हालांकि देश में मेडिकल कालेजन के मौजूदगी दक्खिन आ पश्चिम में अधिका बा. भोजपुरी क्षेत्र में एकर बहुते कमी बा. चरचा चलत रहेला कि बलिया आ छपरा में मेडिकल कालेज खोले खातिर जमीन खोजल जात बा.बाकिर अधिका बात हवे हवाई बा.\nTags: मेडिकल पढ़ाई


‘चीता’ अउर ‘राउड़ी रंगबाज’ से चेतावत बाड़े विराज भट्ट – Anjoria\nविराज भट्ट पिछला दिने भउँचक रह गइले जब सुनले कि दू गो भोजपुरी फिलिम “चीता” आ “राउडी रंगबाज” उनकर फिलिम बतावल जात बा. कहतारें कि एह नाम के फिलिम ऊ कबो कइबे ना कइलन. एहसे एह फिलिमन से दर्शक तनी सावधान रहसु.\nदरअसल विराज भट्ट बहुत पहिले एगो नेपाली फिल्म कइले रहलन जवना के नाम रहल ‘कवच’. अब ओही नेपाली फिलिम के भोजपुरी में डब करके ‘चीता’ बना दिहल गइल बा. एही तरह एगो दोसर नेपाली फिलिम ‘मजबूर’ के भोजपुरी में डब कर के ‘राउड़ी रंगबाज’ के नाम से देखावल जात बा. विराज भट्ट के एगो अउरी नेपाली फिलिम ‘गंगाजल’ के डब करके भोजपुरी भाषा में ‘मर्द रिक्शावाला’ के नाम से प्रदर्शित करे के तइयारी चलत बा. पहिलहूं विराज भट्ट के दू गो नेपाली फिलिम भोजपुरी में देखावल जा चुकल बा.\nअपना दर्शकन के चेतवला का साथ ही विराज भट्ट अपना नेपाली फिलिमन के निर्माता लोग से गोहार लगवले बाड़न कि कृपा करके अपना फिलिमन के भोजपुरी में डब करके रिलीज मत करे लोग.


चंदौली में सात किलो सोना का साथे एगो तस्कर गिरफ्तार – टटका खबर\nचंदौली में सात किलो सोना का साथे एगो तस्कर गिरफ्तार\nचंदौली 11 अप्रैल (वार्ता). जीआरपी बुध का दिने मुगलसराय टीसन पर चेकिंग करत में एगो आदमी का लगे से सात किलो सोना बरामद क के ओकरा के गिरफ्तार कर लिहलसि. एह सोना के दाम करीब सवा दू करोड़ लगावल गइल बा.\nजीआरपी प्रभारी निरीक्षक आर के सिंह बतवलन कि मुगलसराय टीसन पर चेकिंग करत में प्लेटफार्म नम्बर छह पर बइठल अजमेर (राजस्थान) निवासी करन सोनी का लगे से सात किलो सोना बरामद भइल. पूछताछ में ऊ बतवलसि कि ई सोना ऊ कोलकाता से ले के आवत रहुवे आ अजमेर ले जात रहल.\nधराइल तस्कर से कस्टम विभाग आ अउरिओ एजेंसियन के अधिकारी पूछताछ करत बाड़ें.


बीएड – टटका खबर\nRead More about ई यूपी ह एहिजा कुछऊ हो सकता\nअनुसूचित जाति आ जनजाति के बीएड विद्यार्थी पिछला तीन दिन से भूख हड़ताल पर बइठल रहलें काहे कि ओह लोग के महाविद्यालय ओह लोग के परीक्षा फार्म नइखे भरे देत. कॉलेजन के कहना बा कि जबले एह लोग के फीस ना मिल जाई तबले एह लोग के फार्म भरे ना दिहल जाई. फीस सरकार के…\nRead More about बीएड विद्यार्थियन के भूख हड़ताल टूटल\nयूपी आ उत्तराखंड सरकारन के कहना रहल कि एह राज्यन में डीएद उम्मीदवार कम बाड़ें जबकि बीएड उम्मीदवारन के भरमार बा. एहसे सर्व शिक्षा अभियान का तहत प्राइमरी शिक्षक पद पर एह लोग के बहाल करे के अनुमति दिहल जाव. अब केन्द्र सरकार एह निहोरा के मान लेबे के सैद्धान्तिक मंजूरी दे दिहले बिया.\nRead More about बीएड पास लोगन के प्राइमरी शिक्षक बनावे के मंजुरी दिहलसि केन्द्र


खबर एक नजर में (2 जून 2011) – टटका खबर\nखबर एक नजर में (2 जून 2011)\nमनरेगा का तरह के एगो नया योजना\nकेन्द्र सरकार काल्हु से गरीबी रेखा के नीचे वाला परिवारन खातिर राष्ट्रीय ग्रामीण आजीविका मिशन योजना के शुरुआत कर रहल बिया. तीन हजार करोड़ रुपिया के लागत वाला एह योजना के उद्घाटन यूपीए अध्यक्षा सोनिया गाँधी राजस्थान के बाँसवाड़ा में करीहें. एह योजना में हर राज्य के धन मुहैया करावल जाई जवना से स्वंय सहायता समूहन के अढ़ाई लाख रुपिया के सबसिडी बैंकन का माध्यम से दिहल जाई.\nबिहार में बिजली महँग भइल\nबिजली बोर्ड त अपना शुल्क में पैंसठ फीसदी बढ़ोतरी के प्रस्ताव भेजले रहे बाकिर बिहार विद्युत विनियामक आयोग औसतन उनइस फीसदी के बढ़ोतरी के अनुमति दिहले बा. अब खपत का हिसाब से अलग अलग दर में प्रति यूनिट दू रुपिया बीस पैसा से लेके चार रुपिया पाँच पैसा तक का जगह पर दू रुपिया पचास पैसा से ले के चार रुपिया सत्तर पैसा प्रति यूनिट के दर से भुगतान करे के होई.\nगड़बड़ माहौल में रिजल्ट निकलल\nएह साल के दसवीं परीक्षा वैकल्पिक होखला का बावजूद सीबीएसई के इलाहाबाद प्रक्षेत्र के रिजल्ट काल्हु बहुते गड़बड़ माहौल में निकालल गइल. रिजल्ट साँझ चार बजे निकले वाला रहे बाकिर पाँच बजे ले कवनो पता ना रहे. बोर्ड का तरफ से कवनो जानकारियो ना दिहल जात रहे. बाद में साँझ पाँच बजे रिजल्ट निकलल शुरु भइल. सर्वर पर बेहिसाब लोड का चलते बारबार हैंग कर जाव. रिजल्ट ग्रेड अंक में साढ़े नौ से गुणा कइला पर अंक के पता लागी.\nपीसीएस २०१० प्री के रिजल्ट घोषित\nयूपी लोक सेवा आयोग के पीसीएस २०१० प्री के रिजल्ट काल्हु घोषित कर दिहल गइल. एक लाख चौंतीस हजार चार सौ एक परीक्षार्थियन में से आठ हजार सात सौ पन्द्रह लोग के मुख्य परीक्षा खातिर योग्य मानल गइल बा.\nदण्डवत कइला का बादो बाबा ना मनलन\nकाल्हु केन्द्र सरकार बाबा रामदेव के अइसन स्वागत कइलसि जइसन कवनो राष्ट्राध्यक्ष के कइल जाला. बाबा रामदेव जब अपना चार्टर्ड हवाई जहाज से दिल्ली चहूंपले तब ओहिजा उनुका स्वागत में चार गो केन्द्रीय मंत्री मौजूद रहले. कांग्रेस पार्टी अपने सरकार के एह काम के आलोचना कइले बिया आ एकरा के गैर जरुरी बतवले बिया. बाकिर अन्ना हजारे आन्दोलन के हाल देखले केन्द्र सरकार अबकी पहिलही से बेचैन बिया. हर कोशिश कइल जा रहल बा कि बाबा अनशन पर मत बइठस. बाकिर बाबा मानत नइखन. उनुका अनशन खातिर दिल्ली के रामलीला मैदान में बड़हन पण्डाल बनावल जा रहल बा जहाँ बीस हजार लोग बाबा का साथे अनशन पर बइठीहें. बाबा रामदेव के दावा बा कि पूरा देश में एक करोड़ लोग उनुका साथे अनशन करी. बाबा रामदेव विदेश में राखल धन जब्त कर के देश में ले आवे आ बड़का नोटन के प्रचलन रद्द करे के बात करत बाड़न.\nनारायण दत्त तिवारी आपन खून के नमूना देबे से मुकरलन\nरोहित शेखर के दावा बा कि नारायण दत्त उनुकर नाजायज बाप हउवन आ एकरा के साबित करे खातिर ऊ कानूनी लड़ाई लड़त बाड़े. कोर्ट आदेश दिहले रहुवे कि नारायण दत्त अपना खून के नमूना देस जेहसे एह दावा के सच्चाई जानल जा सके. बाकिर अपना रंगीन मिजाज खातिर मशहूर नारायण दत्त तिवारी, जे अपना रंगीन मिजाजिये का चलते राज्यपाल पद से इस्तीफा देबे के मजबूर भइले, हर कानूनी दाँव पेंच लगा के मामिल सुलझे नइखन देत. अब उनुकर दावा बा कि कवनो कोर्ट केहू के एह तरह के साक्ष्य देबे खातिर मजबूर ना कर सके.\nनाचेले आईसीसी बीसीसीआई नचावेले\nश्रीलंका के कप्तान रहल अर्जुन रणतुंगा कहले बाड़न कि आईसीसी अब बेहद कमजोर हो गइल बा आ ऊ बीसीसीआई के इशारा पर नाचे लागल बा. भारत के क्रिकेट बोर्ड अपना धन का ताकत पर अंतर्राष्ट्रीय क्रिकेट के नुकसान चहुँपा रहल बा बाकिर आईसीसी कुछ नइखे करत. रणतुंगा के कहना बा कि आईपीएल से क्रिकेट बरबाद हो रहल बा.


When train flew in the storm there wasalot of politics in the state know the whole matter Bhojpuri: जब तूफान में उड़ गइल रहे ट्रेन तs खूब भइल रहे राजनीति, पढ़ीं पूरा मामला\nBhojpuri: जब तूफान में उड़ गइल रहे ट्रेन तs खूब भइल रहे राजनीति, पढ़ीं पूरा मामला\nआज से 40 साल पहिले बिहार में अइसन तूफान आइल रहे कि चलत टरेन उड़िया के नदी में गिर गइल रहे. ई घटना के अइसे तs कइएक गो बजह रहे लेकिन आंधी-पानी भी ओकरा में परमुख रहे. ई घटना में करीब 300 लोग मारल गइल रहन. ओह घरी बिहार अउर केन्द्र में कांग्रेस के राज रहे लेकिन तबहुंओ खूब राजनीत भइल रहे.\nLast Updated: May 27, 2021, 7:11 PM IST\nअबहीं सभ जगह चकरवाती तूफान यास के चर्चा हो रहल बा. तूफान अउर बेरहम बरखा से कई जगह तबाही भी मचल बा. चकरवाती तूफान हरमेसा परलय मचा के जाला. कोरोना महामारी के बीच ई एगो नाया आफत आ गइल. आज से 40 साल पहिले बिहार में अइसन तूफान आइल रहे कि चलत टरेन उड़िया के नदी में गिर गइल रहे. ई घटना के अइसे तs कइएक गो बजह रहे लेकिन आंधी-पानी भी ओकरा में परमुख रहे. ई घटना में करीब 300 लोग मारल गइल रहन. ओह घरी बिहार अउर केन्द्र में कांग्रेस के राज रहे लेकिन तबहुंओ खूब राजनीत भइल रहे.\n40 साल पहले आया था बेरहम तूफान\nतारीख-6 जून 1981, समय- करीब 5-6 बजे सांझ. मोकामा- बिहार के खगड़िया जिला के बदलापुर स्टेशन. मानसी सहरसा रेल लाइन पs पसिंजर टरेन छुकछुक कर के भागल जात रहे. ओह दिन बुझाये कि आसमान फाट गइल बा. घनघोर पानी. अइसन बरखा पड़त रहे कि कुछ देखल मोसकिल रहे. तूफान भी ओतने तेज. केतना बड़का फेंड़ उखड़ के फेंका गइले. एही बीच बदला घाट अउर धमारा घाट स्टेशन के बीच बनल रेलपुल 51 पर टरेन पहुंचल. तूफान अतना तेज रहे कि जातरी लोग टरेन के खिड़की दरवाज बंद कर देले रहन. अभी टरेन पुले पs रहे कि बोगी में बइठल लोग के जोर से दू तीन बेर झटका लागल. एकरा बाद टरेन के सात बोगी पुल के रेलिंग तूर के नीचे बागमती नदी में समा गइल. आन्ही-पानी में केहू के कुछ ना बुझाइल. चीख पुकार मच गइल. सरकारी आंकड़ा के मोताबिक तीन सौ 12 लोग मारल गइल रहन. लेकिन घटना के देखे वला लोकल लोग के कहनाम रहे कि करीब आठ सौ लोग मारल गइल रहन. ओहघरी बिहार के मुखमंतरी रहन जगरनाथ मिसिर अउर रेल मंतरी रहन केदार पांडेय. दूनो कांग्रेसी नेता बिहार के रहे वला रहन. लेकिन एकरा बादो एह दुखद घटना पs उनका लोग में खूब राजनीत भइल रहे.\nट्रेन उड़ गइल तूफान में !\nटरेन के डराइभर अउर फायरमैन के कहनाम रहे कि टरेन तूफान के झोंका में उड़ के नदी में गिर गइल रहे. चूंकि खिड़की, दरवाज बंद रहे एह से टरने पs तूफान के दवाब अतना बढ़ गइल कि बोगी नदी में फेंका गइल. लोकल रेलवे पुलिस के जांच में रेल लाइन पर एगो किसान अउर बैल के कटल शरीर मिलल रहे. कुछ लोग के कहनाम रहे कि जब ट्रेन पुल पs आइल ओही घरी के एगो बैल रेल लाइन पर आ गइल. किसान भी ओकरा के हांके खातिर रेल लाइन पs दउड़ गइले. ई देख के टरेन के डराइभर इमजजेंसी बरेक मार देले. इमरजेंसी बरेक मारला के चलते बोगी में अतना जोर से झटका लागल कि सात बोगी कपलिंग तूर के नदी में जा गिरल. एह घटना के जांच रेलवे के सेफ्टी कमिशनर एस एस मूर्ति कइले रहन. लेकिन उ कवनो नतीजा पs ना पहुंचले. बाद में इहे मान गइल कि किसान अउर बैल के देख के डराइभर के इमजरजेंसी बरेक लगवे के पड़ल. ओह घरी तूफान अउर बरखा बहुत तेज रहे. रेल लाइन पs ठीक से देखाई ना पड़त रहे. बरेक के झटका अउर तूफान के झोंका से टरेन के बोगी पानी में फेंका गइल.\nदुख के घड़ी में भी राजनीत\nबदलापुर स्टेशन के रेल हादसा बहुत भयंकर दुरघटना रहे. केतना अदिमी के जान गइल एकरा पs बिबाद होखे लागल. मुखमंतरी जगरनाथ मिसिर अउर रेल मंतरी केदार पांडे एक्के पाटी के रहन अउर बिहार के रहन लेकिन तब्बो दूनो अदिमी एक दोसरा के बिरोधी रहन. 1972 में जब केदार पांडे बिहार के मुखमंतरी रहन तs जगरनाथ मिसिल के पहिला बेर मंतरी बने के मौका मिलल रहे. लेकिन बिहार कांगरेस के दांवपेंच में केदार पांडे के 15 महीना बाद ही मुकमंतरी पद से हटे के पड़ल. 24 मंतरी उनका खिलाफ बगावत कर देले रहन. ओही घरी से दूनो अदिमी में छत्तीस के आंकड़ा बन गइल रहे. बगमती नदी में गिरल रेल बोगी से लाश निकाले के खातिर नेभी के गोताखोर बोलावल गइल रहे. छव दिन में 246 डेड बडी निकलल रहे. एकरा बाद रेलवे लाश खोजे के कम रोक देहस. मुखमंतरी जगरनाथ मिसिर एकर बिरोध कर देले. ऊ परधानमंतरी इंद्रा गांधी के चिट्ठी लिख के गोहार लगवले कि लाश खोजे के अभियान जारी राखे के आदेश दिहल जाव. नदी में गिरल बोगी में अभी भी बहुत लाश बा. नेभी के गोताखोर फेन नदी में घुसले तs 22 लाश अउर मिलल. मरे वला के सरकारी आंकड़ा 268 पहुच गइल.\nमौत के संख्या पs बिबाद\nजगरनाथ मिसरा के गांव बलुआ बजार पहिले सहरसा जिला में रहे. ओह घरी सुपौल अउर सहरसा एक्के जिला रहे. लोग के कहनाम रहे कि मरे वला अधिकतर अदिमी सहरसा जिला के ही रहन एह से जगरनाथ मिसिल एह मामला में बहुत सतर्क रहन. मौत के संख्या अउर मुआवजा के सवाल पs रेलवे अउर बिहार सरकार में बिबाद हो गइल. रेलबे के मोताबिक सात बोगी में एक बोगी पारसल के रहे. एक अउर बोगी गार्ड अउर पारसल के रहे. बांचल पांच बोगी में जातरी के कुल क्षमता 312 रहे. मतलब ई कि रेलवे 312 आदिमी के मरे के बात ही कबूल कइल चाहत रहे. जब कि घटना के गवाह लोग के कहनाम रहे कि एकरा से बहुत अधिक संख्या में लोग मार गइल रहन. करीब आठ सौ अदिमी के मारे जाये के अनुमान लगावल गइले रहे. घटना बहुत दुखद रहे लेकिन तब्बो रेल मंतरी केदार पांडे अउर मुखमंतरी जगरनाथ मिसिर में खूब रजनीत भइल रहे. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)


सिनेमा का दुनिया से…. – Anjoria\nसिनेमा का दुनिया से….\nसितम्बर 20, 2010 भोजपुरी फिल्म\nदिनो दिन बढ़ते जात बा निरहुआ ला दिवानगी\nभोजपुरी के किंगस्टार दिनेशलाल यादव निरहुआ खातिर दर्शकन के दिवानगी दिन पर दिन बढ़ले जात बा. हालत अइसन हो गइल बा कि सिनेमाघर का बहरी जनसैलाब उमड़ पड़त बा जब निरहुआ के कवनो फिल्म लागत बा ओहिजा. एही दिवानगी के नजारा पिछला दिने देखे के मिलल जब उनकर फिल्म मृत्युंजय रिलीज भइल.\nईद का मौका पर पूरा देश में १५० सिनेमाघरन में एके साथ रिलीज भइल मृत्युंजय के देखे ला हर जगहा बड़हन जनसैलाब उमड़ पड़ल चाहे ऊ सिनेमाघर बिहार में रहे, भा यूपी में, भा मुंबई जइसन कास्मोपोलिटन में. एही फिल्म का साथे सलमान खान के दबंग फिल्मो रिलीज भइल रहे आ ओकरो सोझा भोजपुरी फिल्म मृत्युंजय बरोबरीए के कलेक्शन बिटोरलसि. मुंबई के नवरंग आ भिवण्डी के सिनेमाघरन में उमड़ल भारी भीड़ देख २० साल पहिले के हिन्दी फिल्म प्रेमियन के याद ताजा हो गइल.\nभोजपुरी इलाकन में बालीवुड स्टारो से बेसी लोकप्रिय आ कई पायदान ऊपर बइठल निरहुआ मृ्त्युंजय के सफलता का साथे एह साल लगातार छह गो सफल फिल्म दे के एगो रिकार्डे बना दिहलसि. निरहुआ के अबले रिलीज सगरी फिलिम जोरदार कारोबार कइले बाड़ी स आ करीब आधा दर्जन फिल्म सिल्वर जुबिली मनवले बाड़ी स. मृ्त्युंजय में निरहुआ के अदाकारि देख के कहल जा सकेला कि दर्शक निरहुआ के जतना दिवाना बाड़े निरहुओ ओतने हकदार बाड़न ओह दिवानगी के. निरहुआ के सफलता पर सगरी इंडस्ट्री उनका तारीफ में जुटल बा.\nनिरहुआ के आवे वाली फिल्म बाड़ी स लोफर आ रणभूमि. बेहिचक कहल जा सकेला कि उहो फिलिम एहले बेसी ना त अतने सफल रहीहन सँ.\nदिल के दस्तक २४ सितम्बर से\nऋषि इंटरनेशनल का बैनर में निर्माता अशोक गुप्ता के बनावल रोमांटिक एक्शन फिल्म दिल २४ सितम्बर के बिहार आ झारखण्ड का सिनेमाहालन में दस्तक देबे आ रहल बिया. भोजपुरी सिनेमाप्रेमियन के दिल के धड़कन नौजवान स्टार प्रवेश लाल यादव, जूनियर निरहुआ, आ हसीन अदाकारा पाखी हेगडे के जोड़ी वाली एह फिल्म में दर्शक एगो अनोखा प्रेम कहानी के दीदार करीहें.\nदिल के निर्देशन एम आई राज कइले बाड़न आ एकरा में मनोरंजन के सगरी मसाला सही अनुपात में पड़ल बा. कालेजिया विद्यार्थियन के मौज मस्ती रोमांस आ एक्शन सब कुछ देखे के मिली एह फिल्म में. अउरी त अउरी प्रवेश लाल के एगो आयटमो डांस बा एह में. साथी कलाकारन में मनोज टाइगर, रितु पाण्डे, मेहनाज, अयाज खान, आ अवधेश मिश्रा जइसन मँजल मँजावल कलाकार शामिल बाड़े. संवाद एम के चौहान के, गीत प्यारे लाल यादव आ एम आई राज के, संगीत मधुकर आनन्द के बा. निर्माता अशोक कुमार के कहना बा कि दिल एगो कम्प्लीट पइसा वसूल फिल्म बिया जवना के दर्शक पसन्द करीहें. इहो बतवलन कि एगो सरप्राइजो पैकेट बा एह फिल्म में जवन दर्शकन के अचकचा दीहि.\nअभय सिन्हा आ पवन सिंह मिल के मचइहें धमाल\nभोजपुरी सिनेमा के सिरमौर निर्माता अभय सिन्हा आ भोजपुरिया राजकुमार पवन सिंह मिल के भोजपुरी फिल्म तू जान हऊ हमार से धमाल मचावे जा रहल बा. फिल्म जल्दिये दर्शकन का सोझा आवे वाली बा. यशी फिल्म्स प्रा॰लि॰ का बैनर में बनल आ राजदीप सिंह के प्रस्तुति एह फिल्म के निर्देशन पप्पू खन्ना कइले बाड़न.\nएह फिल्म में पवन सिंह के दोहरी भूमिका बा आ ऊ रोमांटिक आ एक्शन दुनु तरह का रोल में आइल बाड़न. रोमांटिक रोल में उनकर जोड़ीदार बनल बाड़ी हॉट आ हिट नायिका मोनालिसा जिनका साथे पवन सिंह जोरदार रोमांस देखवले बाड़न. साथ में बाड़े अवधेश मिश्रा, उपासना सिंह, आनन्द मोहन, के के गोस्वामी, सीमा सिंह, आ डांसिंग क्वीन संभावना सेठ का साथे भोजपुरिया महानायक कुणाल सिंह.\nगीत विनय बिहारी के आ संगीत राजेश गुप्ता के ह. अंजनीकांत श्रीवास्तव एकर कार्यकारी निर्माता हउवें. अभय सिन्हा भोजपुरी के तमाम सुपर स्टारन का साथे फिल्म बना चुकल बाड़े.\nअउरी जाने खातिर CineBhojpuri.com पर जाईं.\n२४ सितम्बर से सभे कही साँवरिया आई लव यू\nदामिनी आ जाबांज जिगरवाला के शानदार सफलता का बाद एक हालि फेर से दर्शकन के दिल जीते आवत बाड़न विनय आनन्द जिनकर फिल्म सांवरिया आई लव यू २४ सितम्बर से बिहार के प्रमुख थियेटरन में रिलीज होखे जा रहल बा. साथ में नायिका बाड़ी हॉट गर्ल रानी चटर्जी. विनय आनन्द आ रानी चटर्जी के जोड़ी दामिनीओ में खूबे पसन्द कइल गइल रहे.\nसाँवरिया आई लव यू के निर्माता हवें शंभू पाण्डे आ सी बी त्रिपाठी. प्रस्तुत कइले बाड़न मोहन दास आ निर्देशन रामपाल सिंह के ह. बिहार में एह फिल्म के जोरदार प्रोमोशन चलावल जा रहल बा. विनय आनन्द के कहना बा कि एह फिल्म में मनोरंजन के सगरी मसाला बावे, एक्शन, रोमांस, गीत, संगीत, इमोशन, आ कॉमेडी. दर्शक एहू फिल्म के खूब पसन्द करीहें.\n“धर्मा” के शानदार शुरुआत\nफिल्म जगत में नया फिल्म के लांच करे के परंपरा बालीबुड में तकरीबन खतम हो चुकल बा बाकिर भोजपुरी सिनेमा में ई परम्परा आजुओ जारी बा. खास करे के रवि किशन के फिल्मन के लांचिंग हमेशा शानदार तरीका से होखल करेला. एही परंपरा के कायम राखत सौम्या फिल्म्स प्रा॰लि॰ का बैनर में आ कृष्णाजी के प्रस्तुति फिल्म धर्मा के मुहुर्त मुंबई के रेनेसेंस क्लब में करावल गइल.\nनिर्मात्री सुनीता भारती, निर्देशक सुशील उपाध्याय, आ लेखक मनोज हंसराज के एह फिल्म में रविकिशन आ रानी चटर्जी के रोमांटिक जोड़ी बा.\nरामरक्षा मिश्र के वीडियो अलबम ” बनेली नादान”


बलिया न्यूज :9जुलाई 2015 – टटका खबर\nलॉकडाउन के बादे शुरू हो पाई ‘पारो’ के शूटिंग\nCategories Select Category TatkaKhabar (1,917) अपराध (578) उत्तर प्रदेश (1,691) खुला मंच (7) खेल (291) चुनाव (267) टटका खबर (162) देश-दुनिया (1,300) बिहार (1,587) भोजपुरी पट्टी (445) मनोरंजन (200) राजनीति (845) रोजी-रोजगार (102) विधानसभा (86) व्यापार (275) शिक्षा (210)\nबलिया न्यूज :9जुलाई 2015\nबलिया काल्हु अपना दाढ़़ी बाबा युवा तुर्क आ देश के प्रधानमंत्री रहल स्व. चंद्रशेखर के जयन्ती मनवलसि आ कई जगहा एकर कार्यक्रम आयोजित भइल.\nबलिया जिला में कमाई करत झोला छाप डाक्टरन के धरे पकड़े खातिर एगो टीम बनावल गइल बा जवना में एसडीएम, सीओ अउर ओह इलाका के डिप्टी सीएमओ रहीहें.\nफर्जी कंपनी खोलके पब्लिक से करोड़ों रुपिया जमा करा के ठगी करे के एगो आरोपी के जमानत अर्जी बुध का दिने बलिया जिला के एगो अदालत से खारिज हो गइल.\nफेफना इलाका के कपूरी गांव में बुध का दुपहरिया सेना के एगो जवान जहर खा के जान दे दिहलसि. पचीस बरीस के आशीष ओझा सेना के सिपाही रहुवे आ कवनो पारिवारिक विवाद का चलते जान दे दिहलसि.\nबलिया जिला के बैरिया इलाका के सुरेमनपुर चौकी इंचार्ज से हाथापाई करे वाला एगो नवही से खिसियाइल पुलिस वाले बाद में सगरी बाजार के दुकानदारन के चहेट मरलन.\nमुंबई जाए वाली पवन एक्सप्रेस मंगल रात आवे वाली ट्रेन बुध का भोरे सुरेमनपुर टीसन चहुँपल बाकिर ट्रेन में भारी भीड़ का चलते डिब्बन में पहिले से बइठल सवारी दरवाजा ना खोले दिहलन जवना चलते बहुते लोग के ट्रेन छूट गइल. एह से खिसियाइल लोग ट्रेन पर जम के पथराव क दीहल जवना का बाद कुछ डिब्बा के दरवाजा खुलली सँ आ कुछ लोग चढ़ पावल. हालांकि रेल पुलिस एह बात के जानकारी ना होखे के दावा करत बिया.\nपाँच महीना पहिले सुखपुरा इलाका के एगो गाँव के औरत एगो लड़िकी के बहका के ले आइल आ अपना घर में बंद राख के अपना देवर का हवाले कर दिहलसि. एह मामिला में गाभिन हो गइल लड़िकी का शिकायत पर देवर भउजाई दुनू पर मुकदमा दर्ज हो गइल बा.\nमिर्जापुर जिला के बरौध कचार निवासी आ सोनभद्र में पीएसी के दारोगा के बुड़बक बना के उनुके से फोन पर जानकारी ले लिहलें सँ ठग आ पाँच मिनट का भितरे उनकर खाता साफ कर दिहलन स. खाता में करीब सवा लाख रुपिया रहुवे.\nस्कूलन के मान्यता देबे आ डीआइओएस के तैनाती में भठियरपन करे के आरोप यूपी के शिक्षा मंत्री महबूब अली पर लगावल गइल बा जवना के जाँच अब लोकायुक्त किहाँ होखी.\nयूपी के पंचायतन के आबादी में बदलाव का चलते अब अनुसूचित जाति के आरक्षित कोटाकम कर के पिछड़ा वर्ग के आरक्षित सीट बढ़ावल जा रहल बा. पंचायतो अब पहिले के बावन हजार से बढ़ के उनसढ हजार हो गइल बा.\nTags: बलिया, बलिया न्यूज, रसड़ा, सुरेमनपुर


टटको में टटका खबर : 1 अक्टूबर 2014, बुध – Anjoria\nOctober 2, 2014 Editor खबर 0\nथैंक यू अमेरिका – अब हम चलनी अपना देश. अमेरिका से विदा लेत पीएम नरेन्द्र मोदी.\nअंतर्राष्ट्रीय अमेच्योर मुक्केबाजी संघ भारत के महिला मुक्केबाज सरिता देवी का खिलाफ कार्रवाई करी. सरिता देवी अपना खिलाफ बेइमानी से दिहल फैसला के विरोध करत कांस्यपदक ना पहिरली आ ओहिजे छोड़ दिहली.\nएह मामिला में भारतीय ओलंपिक संघ के अधिकारी बेहद शर्मनाक काम कइले आ सरिता देवी के कवनो तरह से मदद ना क के ओहिजा से धीरे से खिसल लिहले.\nदेवबंद के दारुल उलूम प्रधानमंत्री नरेन्द्र मोदी के अमेरिका यात्रा के सफलता पर उनका के मुबारकबाद देत इहो कहलसि कि इजराइल से संबंध बढ़ावे का अपना फैसला पर फेरू सोचस.\nउत्तर प्रदेश पुलिस के स्पेशल टास्क पोंर्स रेलवे भर्ती बोर्ड भोपाल के नाम से फर्जी वेबसाइट बनाके बेरोजगारन के ठगे वाला एगो गिरोह के सरगना के लखनऊ से गिरफतार क लिहलसि.\nडीजल बेच के तेल कंपनी अब हर लीटर पर दू रुपिया के मुनाफा कमात बाड़ी सँ. अबहीं एकर फायदा गाहक के नइखे मिलत.\nयूपी सरकार सीमा पूनिया के 50 लाख आ नरसिंह यादव के 15 लाख के इनाम देबे के एलान कइलसि. सीमा पुनिया स्वर्ण पदक आ नरसिंह यादव कांस्य पदक जीतले बाड़े इंचियोन एशियाई खेल में.\nराष्ट्रीय स्वयं सेवक संघ के सबले माथ समिति लखनऊ में तीन दिन ले हिन्दुत्व का मुद्दा पर मंथन करी. बइठक 17 अक्टूबर से शुरू होखी.\nअमेरिका में प्रधानमंत्री नरेंद्र मोदी के दिहल वादा के अमली जामा पहिरावत केन्द्र सरकार भारतीय मूल के विदेशी नागरिकन के जारी वीजा के आजीवन करे आ थाना में हाजिरी से छूट देबे वाला अधिसूचना जारी क दिहलसि.\nएक त काली अपने गोर, ओहपर लिहली कमरी ओढ़. यूपी के लोग बिजली संकट के मार झेलते बा तबले यूपी सरकार बिजली के दाम में बड़हन बढ़ोतरी क दिहलसि.\nसंतरविदासनगर के गोपीगंज इलाका में आजु सबेरे एगो सड़क हादसा में दू जने के मौत हो गइल.\nबिहार के भागलपुर जिला के चर्चित लव जेहाद मामिला के मुख्य आरोपी रिमांड होम से फरार हो गइल बा.\nपाकिस्तान का पेशावर के शाहबोदार इलाका में आजु एगो स्कूल के निशाना बनाके भइल ग्रेनेड हमला से एगो शिक्षक आ दू गो विद्यार्थियन के मौत हो गइल.\nउडन परी पी टी ऊषा के चेली टिंटू लूका इंचियोन एशियाई खेल में बुध का दिने महिला 800 मीटर स्पर्धा में रजत पदक जीत लिहली.\nआइसिस का खिलाफ होखत युद्ध खातिर तुर्की सीरिया आ इराक में आपन सेना भेज सकेला आ विदेशी सेना के अपना सैनिक अड्डा इस्तेमाल करे इजाजतो दे सकेला.\nभारी उद्योग मंत्री अनंत गीते के कहना बा कि केन्द्रीय मंत्रिमंडल से इस्तीफा देबे के अबहीं कवनो सवाले नइखे. एहसे लागत बा कि शिवसेना राजग से हटल नइखे चाहत अबहीं.\nकांग्रेस नाराज बिया कि अमेरिका में नरेन्द्र मोदी पिछला सरकारन के नीचा देखावे के कोशिश क के प्रधानमंत्री पद के गरिमा गिरा दिहले.\nगोण्डा के उमरीबेगमगंज में एगो नवही अपना महतारिए के पीट पीट के मुआ दिहलसि.\nइंचियोन एशियाई खेल में भारत के महिला हाकी टीम आजु जापान के 2-1 से हरा के कांस्य पदक जीत लिहलसि.\nप्रधानमंत्री नरेन्द्र मोदी अपना अमेरिका यात्रा के पूरा सफल आ ऐतिहासिक बतवलन.\nमहाराष्ट्र आ हरियाणा में बहुमत पा के सरकार बनावे का अभियान का तहत भाजपा आपन चुनाव प्रचार4अक्टूबर शुरू करी.\nभठियरपन का मामिला में ना खाएब ना खाए देब कहे वाला प्रधानमंत्री नरेंद्र मोदी अब ‘स्वच्छ भारत अभियान’ के शुरुआत काल्हु ई किरिया लेत आ धरावत करीहें कि ‘ना गंदा करब ना करे देब’.\nरोहतास जिला के अकोढ़ीगोला इलाका के देवरिया गांव में काल्हु मंगल के रात एगो पिक्कड़ अपना पत्नी के नहर में डूबा के मार दिहलसि.\nरोहतास जिला के दिनारा का बेलहर गांव में मंगल के देर रात संपत्ति के झगड़ा में महतारी बेटी के गरदन काट के मुआ दिहल गइल बा.\nरिजर्व बैंक कर्जा पर लागे वाला सूद ना घटवलसि त जरला प नून मलत भारतीय स्टेट बैंक जमा रुपिया पर दिहल जाए वाला सूदो घटा दिहलसि. एके महीना में दुसरका बेर ई सूद घटावल गइल बा.\nएगो दोसर घोटाला, नेशनल हेराल्ड केस, के सुनवाई के तारीख अब9नवम्बर तय भइल बा. एह केस में सोनया गाँधी आ राहुल गाँधी पर फरेब कर के नेशनल हेराल्ड के करोड़ो रुपिया के संपति हथिया लेबे के आरोप बा.\nजे जयललिता के जमानत याचिका पर सुनवाई आजु फेर7अक्टूबर ले टार दिहल गइल बा.\nतीन बच्चन के महतारी मैरी काम के बधाई देत प्रियंका चोपड़ा कहली कि मैरीकाम के सफलता बहुते सराहेजोग बा.\nओलंपिक कांस्य पदक विजेता महिला मुक्केबाज एम सी मैरीकाम आजु बियफे का दिने इंचियोन एशियाई खेल के 48 से 51 किग्रा फलाईवेट बाक्सिंग स्पर्धा में कजाखिस्तान के झैना शैकेरबेकोवा के 2-0 से पीटत स्वर्ण पदक जीत लिहली.\nविन्डोज 8 के अलोकप्रिय साबित भइला का बाद माइक्रोसाफट अब सीधे विन्डोज 10 उतारे के एलान कइले बावे. अगिला साल जुलाई ले ई नयका सिस्टम बाजार में मिले लागी.\nइराक का बगदाद में शिया बहुल इलाका में करावल कार बम विस्फोट आ मोर्टार हमला से नाहियो त तीन दर्जन लोग के मौत हो गइल बा.\nदुर्घटना का नौ घंटा का भितरे रेल ट्रैक दुरुस्त करा के फेर से यातायात चालू कर दिहल गइल. हादसा में मरे वालन खातिर दुख जतवले बाड़न प्रधानमंत्री नरेन्द्र मोदी.\nगोरखपुर में नन्दा नगर क्रासिंग का लगे भइल बरौनी एक्सप्रेस आ कृषक एक्सप्रेस के टक्कर में 12 लोग मर चुकल बा आ पचास लोग घवाहिल बा. मरे वालन के परिवार के दू दू लाख रुपिया देबे के एलान कइले बिया रेलवे आ घवाहिल लोगन के पचास पचास हजार.


अपना मजबूत इरादन का बले मंज़िल तक चहुँपिहें राहुल मौर्या – Anjoria\nउत्तर प्रदेश के वाराणसी से जुड़ल नवोदित अभिनेता राहुल मौर्या आपन अभिनय क्षमता देखावे ला बेचैन बाड़न. उनकर मनसा बा कि अपना मजबूत इरादा से मंज़िल छू लेसु. पचासन एलबम बना चुकल राहुल एगो म्यूज़िक कंपनी “म्यूज़िक मस्ती” के मालिको हउवन. ई कंपनी अनेके एलबम निकाल चुकल बिया जवना में “सैया हो जाईब तोहार, मिसाइल लागऽतिया, इनका चक्कर मे, छठी मईया, होली मे हू ला ला, डॉक्टरवा मूवना, जलेबी बाई, दर्शन दिखा जा माई” आ अउरिओ अनेके एलबम शामिल बा.\nराहुल आजु काल्हु अभिनय, नृत्य, आ स्टंट सीखे में बहुते मेहनत करत बाड़ें. अभिनय के ट्रनिंग ऊ अपना “वसीम सर” से लेत बाड़ें आ नृत्य का मामिला में कानू मुखर्जी के अपना दिल से गुरु मानेलें. राहुल के एगो फिलिम के शूटिंग होखत बा. फिलिम के अबहीं नाम नइखे धराइल.


अंजना सिंह बनली सभकर पसंदीदा – Anjoria\nअंजना सिंह बनली सभकर पसंदीदा\nभोजपुरी सिनेमा के नयकी तारिका अंजना सिंह भोजपुरी फिल्म जगत के इकलौती अभिनेत्री बाड़ी जे एके साथ चार गो बड़हन फिल्म करत बाड़ी. आ उहो तब जब उनुकर एकहू फिलिम अबही ले रिलीज़ नइखे भइल. निर्माता रजनीश गुप्ता आ निर्देशक फ़िरोज़ खान के खोज अंजना के ऊ दुनु लोग पहिला बेर महुआ टीवी के धारावाहिक भाग्य ना बांचे कोई में देखले रहल आ अंजना के अभिनय क्षमता देखके अपना फिलिम फौलाद खातिर मुख्य अभिनेत्री चुन लिहल लोग.\nफौलाद में अंजना के नायक बनल बाड़न भोजपुरी सिनेमा के सदाबहार सुपर स्टार रवि किशन. शूटिंग का दौराने अंजना के अभिनय के तारीफ़ हर ओर होखे लागल आ फौलाद के शूटिंग खतम होखते मशहूर निर्देशक राज कुमार आर. पाण्डेय अंजना के अपना फिल्म ट्रक ड्राइवर में सुपर स्टार पवन सिंह का साथ काम करे के मौका दे दिहलन. हालही में एह फिल्म के शूटिंग पटना में पूरा भइल बा. ई अंजना के अभिनय क्षमता के प्रताप बा कि ई अब फिल्म लावारिस में पवन सिंह का साथे आ कईसन पियवा के चरित्तर बा में रवि किशन का साथे नज़र अइहन. बहरहाल अंजना सिंह साबित कर दिहली के प्रतिभा पहिचान के मोहताज़ ना होले आ ओकरा के परखे वाला जौहरी भेंटाइये जाले.\nKhoon Paseena of Seema Singh\nपूर्व वित्त मंत्री बने अइलन करोड़पति


प्रयोगकर्ता वार्ता:Nikthestunned - विकिपीडिया\nस्वागतम्! नमस्कार Nikthestunned जी, भोजपुरी विकिपीडिया पर राउर बहुत स्वागत बा!\nNikthestunned जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,136 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Nikthestunned&oldid=626103" से लिहल गइल


कलाकार ला भाषा दीवाल ना होले – पाखी हेगडे़ – Anjoria\nसिनेमा भोजपुरी के माथ अदाकारा आ देखवईयन के पसंदीदा हई पाखी हेगड़े. सिनेमा भोजपुरी में उनुकर जलवा माथे चढ़ के नाचत बा. सिनेमा भोजपुरी में पाखी अकेला अदाकारा हई जे पिछला छह साल से लगातार भोजपुरिया दर्शकन के दिल के रानी बन के बइठल बाड़ी. “बैरी पिया” .से भोजपुरी फिल्म इंडस्ट्री में दस्तक देबे वाली पाखी हेगड़े के हालिया प्रदर्शित फिल्म ‘रिक्शावाला आई लव यू’ धूम मचावत बिया. पाखी आजुकाल्हु मराठीओ सिनेमा में व्यस्त हो गइल बाड़ी. पिछला दिने पाखी से भइल बातचीत के कुछ हिस्सा –\nपाखी आपके हालिया रिलीज फिलिम ‘रिक्शावाला आई लव यू’ एह घरी धूम मचवले बिया, का कहब?\n‘रिक्शावाला आई लव यू’ पूरा बिहार आ यू. पी. में ऐतिहासिक बिजनेस करत बिया आ एकरा देखवईयन के भरपूर प्यार मिलत बा. फिलिम में हमार कामो लोग के नीमन लागत बा. दिनेश जी आ हमार जोड़ी बॉक्स ऑफिस पर सफलता के गारंटी ह, ई बात एह फिलिम से एक हाली फेरू साबित हो गइल बा. एह फिलिम के सफलता ला निर्माता बिटटू सरदार, निर्देशक अजय श्रीवास्तव आ देखे वालन के हम तहे दिल से आभारी बानी.\nमशहूर मराठी निर्देशक राजू परशेकर के मराठी फिलिम ‘बातमी’ ओ में त आप काम करत बानी?\nहँ, राजू परशेकर जी के मराठी फिल्म ‘बातमी’ में हमार किरदार केन्द्र में बा. ई एगो घरेलू महिला के भूमिका ह जवना के झूठ आरोपन में फंसा के ओकर शोषण कइल जात बा. एकर निर्माण साई सागर फिल्म्स के बैनर में शंकर मितकारी, प्रीतम गुप्ता आ राम गुगले करत बाड़े. हमारा साथे एह फिलिम में मराठी परदा के दिग्गज महेश मांजरेकर, भरत जाधव आ सयाजी शिंदे अभिनय करत बाड़े. हाल ही में कोल्हापुर में एकर पूरा शूटिंग कइल गइल.\nआपके नारी प्रधान भोजपुरी फिलिम ‘हंटरवाली’ ओ के बहुते चरचा बा?\n‘हंटरवाली’ में हम अपराधियन के नाश करे वाला शहंशाह के अमिताभ बच्चन जइसन भूमिका में बानी. एहमें दर्शक पहिला हाली हमरा के खतरनाक एक्शन आ घुड़सवारी करत देखीहें. निर्माता मुन्ना रिजवी जी आ निर्देशक कमर जी कमाल के फिलिम बनवले बानी. ‘हंटरवाली’ फिलिम ‘दाग’, ‘मै नागिन तू नगीना’ जइसने सुपरहिट होई.\nअबहीं कवन फिलिम करत बानी?\nअबही गीतकार से निर्माता बनल विनय बिहारी जी के रोमांटिक लव स्टोरी वाली फिलिम ‘प्यार मोहब्बत जिन्दाबाद’ के शूटिंग कुल्लू मनाली के मनोरम लोकेशन पर करत बानी. एह फिलिम में हमार नायक पवन सिंह बाड़े.\nआपके बहुचर्चित फिल्म ‘वुमेन फ्रॉम द ईस्ट’ कब प्रदर्शित होखी?\n‘वूमेन फ्रॉम द ईस्ट’ सैफ (कनाड़ा) समेत अनेके अंतराष्ट्रीय समारोहन में सराहल जात बिया आ अगिला साल विश्व महिला दिवस पर भारत में रिलीज होखी. एह फिलिम के पंजाबी में ‘कुदेसन’ आ भोजुपरी में ‘बेटी बेचवा’ नाम से रिलीज कइल जाई.\nआपके इवेंट कंपनी का करत बिया?\nजल्दिए दुबई में स्टाईल अवार्डस आयोजित करत बिया कंपनी जवना में बॉलीवुड आ फैशन इंडस्ट्री के लोग शामिल होखी.\nआप कर्नाटक के हईं बाकिर कई एक भाषा के फिलिम करत बानी?\nजी. कलाकार ला भाषा कवनो दीवाल ना होले. हम हिन्दी धारावाहिक से शुरू करत भोजपुरी, तुली, मराठी फिलिम करत बानी आ जल्दिए पंजाबी, बंगला आ गुजरातीओ फिलिम में नजर आएब. तूलू फिल्म ‘बंगाल द कोरल’ त 75 वाँ दिन मना चुकल बिया.\nसुनत बानी जे गुडडू धनोवा रउरा के साईन कइले बाड़न?\nजी. हम गुडडू धनोवा जी के मराठी फिलिम करत बानी जवना के शूटिंग एही महीना शुरू होखी. एहमें हमार नायक बाड़न सचिन खेडेकर. एह फिलिम में बार गर्ल्स के समस्या उठावल गइल बा.\nसिनेमा भोजपुरी के नया ऊँचाई देबे मे लागल बाड़न सुजीत तिवारी


बनचरी (तिसरकी कड़ी) – Anjoria\nजनवरी 13, 2015 अशोक द्विवेदी, उपन्यास, बनचरी, भोजपुरी\nसोझा बन के कुछुए भीतर एगो बड़का झँगाठ फेंड़ का ऊपर से दू गो आँख ओनिये टकटकी बन्हले भीम आ उनका पलिवार का एक-एक हरकत के देखत रहे. भीम के, साँझि से एह सुतला राति ले तनिको सुनगुन ना मिलल रहे कि ओह लोगन पर नजर राखल जा रहल बा. अइसन ना कि ओह भयानक लउके वाला नीरस बन में चारू ओर खाली भयानके लागे वाला दृश्य रहे. उहाँ सब कुछ रहे… जइसे कि बरसाती जल क स्वच्छ जलाशय, फूल, फर आ सुघर लतरन से तोपाइल अनेक किसिम के फेंड़. कहीं कहीं त बइर के लदरल गाँछि अइसहीं मन ललचावे. भीम अइसनके बइर का एगो गाँछ से अँगौछा-भर फर तूरले रहले. उनका पता ना रहे कि ओह पूरा बन-क्षेत्र पर हिडिम नाँव के एगो असुर क कब्जा रहे. ऊँच ऊँच पहाड़ी ढलान पर उगल शाल आ साख के विशाल फेड़ रहलन सऽ. हिडिम आलसी, क्रूर आ भयानक रहे. ओकरा डरे, बन का ओह सउँसे क्षेत्र में वातावरन, उदास डरावना आ नीरस हो गइल रहे.\nसाँझ होखे का पहिलहीं, जब भीम के पलिवार के लोग ओकरा क्षेत्र में घुसल, तबे हिडिमासुर के पता चल चुकल रहे. ऊ अपना मायावी शक्ति से बन के स्थिति बदले के सामरथ राखत रहे. बाकी अहंकार, आ क्रोध ओकरा कपार पर सवार रहे. ऊ राजा लेखा काम भले ना करे बाकि सबका पर हुकुम चलावे; इहाँ तक कि सहोदर बहिन हिडिमा के ऊ दासी लेखा हुकुम देत रहे. एतना अधिक संख्या में एगो मानव दल देखि के ओकरा जीभ पर पानी आ गइल रहे. ऊ अपना कबीला में जाके, विशिष्ट भोज खातिर तइयारी करे क हुकुम दिहला का साथ आज फेरू अपना बुधिगर, रूपवान बहिन हिडिमा के हिदायत देके भीम का पलिवार पर नजर राखे खतिर भेजले रहे. ओकरा पूरा यकीन रहे कि हिडिमा शिकार के नीक से फाँस ली. हिडिमा अनिच्छा से उहाँ गइल त सुघ्घर, रूपवान, देंहिगर आ दिव्य लउके वाला एगो अजबे परिवार ओकरा सामने रहे.\nसोझा बइठल गठल देह धजा आ चाकर छाती वाला रूपवान व्यक्तित्व के स्वामी जुवक के पौरुष आ सामरथ ऊ देरी से देखत रहे. आँख झपकावत ओकर निढाल पुष्ट सगरी शरीर निगिचा जरत आग का धीम लपटन से उठत अँजोर में ओके भितरे-भीतर बेचैन करत रहे. आज ओकर मन बदले खातिर बहुत कुछ रहे, जइसे खाना के प्रबन्ध करत भीम आ उनका भाइयन के आपुसी प्रेम आ एकता. हिडिमा का मन में का जाने काहे सहानुभूति आ दया क भाव उपजे लागल रहे. सबले सुखद अनुभूति ओकरा तब भइल जब ऊ ओह शान्त सहज औरत के भोजन परोसत देखलस. गोलाई में बइठल अपना बेटन के दुलार भरल शीतल दीठि से निहारत ऊ भोजन अइसे परोसत रहली, जइसे संसार क सबसे स्वादिष्ट नियामत धरत होखस. हिडिमा के आपन लरिकाईं इयाद परे लागल रहे, काश ओकरो महतारी जीयत रहिती…ओकर आँख छलछला उठल रहे. ओके त अपना अहंकारी भाई से हमेशा निष्ठुर व्यवहार आ मार मिलल रहे. अपना कुल के मायावी बिद्या, शारीरिक शक्ति आ चुस्ती-फुर्ती का कारन हिडिमा भलहीं मानव से इतर बलशाली आ असामान्य रहे, बाकि नारी-सुलभ रूप-लावण्य आ नैन-नक्श कम ना रहे.\nबे साज-सँवार के जिनिगी जिये वाली जंगली जाति का बावजूद हिडिमा का भीतर एगो नारी हृदय रहे आ ओमे करुना आ दया के मधिम सोत संचित रहे. जातिगत संस्कार आ जीवन-शैली ओके असभ्य आ जंगली का रूप में भले प्रस्तुत करे, बाकि जइसे अँगारी राखि का परत का नीचे तोपाइल रहेला, हिडिमा का भीतर प्रेम आ दया के धीम आँच जरूर रहे. अपना क्रूर, हिंसक भाई हिडिम, जवन ओकरा समाज के नायक आ अधिपति रहे अपना आचरन आ व्यवहार का कारन ओकरा कबो पसन ना परल. नर बलि आ नर मांस भक्षण का क्रूर कार्यक्रम में ऊ कब्बो शामिल ना भइल. एकाध बेर एकर बिरोध करत में, ऊ अपना भाई से पिटाइ चुकल रहे. ऊ जानत रहे कि ऊ अगर हिडिम के बहिन ना रहित त एह बिरोध पर कहिये जान से हाथ धो देले रहित. आज भाई का सख्त हिदायत आ धमकी भरल आदेश पर ऊ एह पूरा परिवार पर नजर गड़वले रहे, जवन खइला-पियला का बाद अब आराम करत रहे. फेंड़ का ऊपरी डाढ़ि पर गझिन पतइन का बीच छिपल हिडिमा का भीतर भीषण अन्तर्द्वन्द छिड़ल रहे. भीम नाँव क ऊ मोहक बलशाली पुरुष टेक लगवले जाग के अपना सूतल पलिवार क निगरानी करत रहे. बहुत देर का इन्तजार का बादो काहें ऊ ना सूतल? का ओकरा नीन ना आवत रहे? साइत पलिवार का प्रति अतिशय प्रेम आ सुरक्षा के चिन्ता में ऊ जागत रहे…. हिडिमा सोचलस.\nतन्द्रालस भीम के पसेना चुहचुहाइल चिक्कन सुघर सुगठित देंहि आ सुघराई में न जाने कवन खिंचाव रहे कि हिडिमा के ओकरा पर आसक्ति आ मोह बढ़ल जात रहे. ओकर मन इहे करत रहे कि जाके धीरे से लगे बइठ जाव आ ओके भर आँखि निगिचा से निहारे. आजु ले कब्बो केहू खातिर अइसन पागल-अनुराग ओकरा भीतर ना जागल, फेरू का कारन बा कि एह सुघराई पर ऊ मोहित बिया? ‘… हे दइब ! ई कवन लीला हऽ तोहार… हमार मन काहें अवश आ बेकाबू हो रहल बा ?’ ऊ मनहीं मने अपना देवता के सुमिरन कइलस. बाकिर छान-पगहा तोरावत ओकर मन माने तब नऽ.\nकहल जाला कि देवता आ राछस अदिमिये के बनल बिगड़ल रूप हऽ. रूप, आकार, भेख आ पहिरावा का जरिये अदिमी के आदमी, देवता आ राछस नियर देखावल जाला बाकि साँच त इहे बा कि अदिमी अपना आचार-व्यवहार सोच आ अच्छा-बुरा कर्म से देवता भा राछस बनेला. अदिमी अपना कुल जाति पलिवार समाज का संरक्षन में संस्कार, सोच-बिचार आ जीवन-संस्कृति पावेला. ज्ञान के अँजोर में, अच्छा-बुरा चीन्हे जाने का साथ सुभाव के गुन-धर्म में ओकर चरित्र बिकसित होला. अज्ञान के अधिकता आ ओकर अतिशय सक्रियता अदिमी के राछस बना देला. बनइला आ हिंसक जन्तुअन का बीच रहे वाला जंगली लोगन के अज्ञान आ हिंसक प्रवृत्ति का साथे सभ्य कहाये वाला कथित समझदार समाज ओके हमेसा अपना नजरिया से असभ्य आ असंस्कृत मानि के ओसे आपन दूरी बनवले रहि गइल. हिडिमा एही जंगली आ असभ्य जाति के रहे- एगो अइसन नारी प्रतिनिधि, जेकरा भीतर सभ्य आ सुशिक्षित समाज का नारिये लेखा रूप, नैन-नक्श, शरीर के सुघराई, यौवन, प्रेम, दया आ करुना से भरल हिरदया रहे. लाज आ सँकोचो रहे तबे न ऊ अबले अपना के रोकि के रखले रहे.\nएक छिन खातिर भीम के झपकी आइल फेरू कवनो खुरखुराहट से आँखि खुल गइल. नीन भगावे खातिर ऊ खड़ा होके, ओही जगह टहले लगलन. खरखराहट का दिशा में कान रोपि के आपे क कोसिसो कइलन त कवनो औरत क मद्धिम सुसुकी सुनाइल. ऊ तनिकी भर आगा बढ़ि के देखलन, कुछु ना सूझल त जरत आग में से एगो जरत मोट लकड़ी खिंचलन आ ओकरा लपट का अँजोरा देखे के उतजोग करे लगलन. कुछु अउर आगा एगो फेंड़ का जरी बइठल एगो मेहरारू अपना दूनो ठेहुना पर मूड़ी नववले सुसुकत लउकल. भीम लुकाठी के अँजोर आगा करत पुछलन, ‘एह सुनसान रात खा, निर्जन बन में अकेल तूँ के हऊ आ काहें सुसुकत बाड़ू?’\n– ‘हम हिडिमा हईं!’ ऊ मूड़ी उठवलस. काँच आम का फाँक अस बड़ी-बड़ी आँखि लोर से डबडबाइल. बाकि चमक भरल गोहुवां रंग, सुन्दर सुगढ़ चेहरा आ गुदगर देंहि. सबसे खास बात ई कि ओकरा दीठि में एगो मासूमियत आ खिंचाव रहे. भीम का ओकरा से सहानुभूति भइल बाकि छिन भर खातिर भीम का भीतर सवाल उठल …. कहीं ई कवनो मायावी परपंच ना नु हऽ? भा कहीं ई हमहने लेखा कवनो यात्राी परिवार क बिछुड़ल ना नु हऽ? ई खुद अकेल एक राती खा, इहाँ निर्जन जगह कहाँ से आ कइसे आ गइल?\n– ‘हम हिडिमा हईं! हिडिमा उनकर अचकचाइल देखि सहज भाव से बोलल, ‘हम एह बन के अधिपति हिडिम के बहिन हईं. रोवत ऐसे बानी कि हमार क्रूर भाई तोहन लोग के फँसा के ले आवे खातिर हमरा के भेजले बा, बाकिर हम तोहन लोग के दिव्य रूप, आपुसी लगाव आ प्रेम देखि के प्रेम वश मोह में परि गइलीं. तहरा के देखि के हमरा भीतर से अनुराग के पहिल अँखुवा फूटल बा, हम तोहसे सचहूँ प्रेम करे लागल बानी. हम नइखीं चाहत कि, हमरा हिंसक मांसभक्षी क्रूर भाई का हाथे तोहन लोग के कवनो हानि होखे. तोहन लोग के बँचावे के उपाइ सूझत नइखे… हिया में उफनत प्रेम आ हमरा निर्दयी भाई के प्रानघाती हमला का डरे अपना असहाय के स्थिति में पाइ के रोवाई बर गइल हा. तूँ तुरंते अपना परिवार सहित इहाँ से भागि चलऽ हम तोहन लोग के बचाइब.“ हिडिमा झट से उठ खड़ा भइल.\n– ‘अच्छा, त तूँ ओह मायावी राछस के बहिन हमन के फँसावे भरमावे खातिर आइल रहलू?’ खीसि में भरल भीम का हाथे जरत लुवाठी झटके से नीचे आ गइल. एगो असहाय औरत का प्रति थोरिके देर पहिले मन में उपजल सहानुभूति, दया आ अनुराग पर जइसे ऊ अपने पर झुँझला उठलन.\n– ‘ना-ना, अइसन नइखे… बाकिर तहार ई सोचलो सही बा. हम हिडिम जइसन निरदई, आ क्रूर राच्छस के सहोदर बहिन जरूर हईं, बाकि हाथ क पाँचो अँगुरी एक्के लेखा ना होले. हमरा बन क्षेत्र में सब लोग एक्के अस नइखे. इहाँ हिडिम्ब के अत्याचारी सुभाव आ चाल-चलन वाला बहुत कम… कुच्छे लोग बा, साइत ओकरा डरे. खुद हमहीं ओकरा डर से तोहन लोग पर नजर रखले रहनी हाँ बाकि साँच मानऽ तहरा आ तोहरा सुघर परिवार खातिर हमरा मन में सुच्चा प्रेम का अलावा जदि कुछ बा त ईहे, कि तोहन लोग के बँचावे खातिर हम, तोहन लोग के लेके कहवाँ भाग जाईं?’ हिडिमा का एह कथन में कवनो बनावटी स्वांग आ छल ना रहे; ई भीम समझत रहलन, बाकि राच्छस का डरे ऊ चैन से सूतल अपना भाइयन के नीन में बाधा ना डालल चाहत रहलन.\n– ‘आवे दऽ ओह असुर के! ओकरा डरे हम अपना माई अउर भाइयन के ई सुखद नीन चउपट ना करब.’ ऊ निश्चिन्त भाव से कहलन.\nहिडिमा का बेकल मुख पर एक छिन खातिर भय आ आशंका के करिया बादर घुमड़ि आइल… ‘तूँ नइखऽ समझत कि ऊ केतना खूँखार आ निर्दई हऽ… बस पहुँचहीं वाला बा ऊ! तहरा साथ-साथ हमरो के मुवा घाली! जेकरा मुँहें एक बेर खून लागि जाला, अतना जल्दी ना छूटे!’\n– ‘ठहर जो! अरे निर्लज्ज, तूँ अपना सगा भाई आ राजा से विश्वासघात त कइबे कइले, एह साधारन मनुष्य से प्रेम क के अपना कुल आ कबीलो से द्रोह कइले. अब हम सबसे पहिले तोरे बध करब.’ खीसि में आँखि से लुत्ती फेंकत, करिया कलूठ, डेरवावन रूप वाला हिडिम्ब अचके प्रगट हो गइल. विशाल काया वाला ओकरा बदरंग देंह से दुर्गन्ध आवत रहे. खून नियर लाल-अंगार आँखिन से खीसि के लुत्ती निकलत रहे. ओकरा गरदन में दू-तीन गो खोपड़ी के गूँथल माला रहे.\nएक छिन खातिर भीम हिडिमा का ओर बढ़त ओह दीर्घकाय डरावना राच्छस के तकलन, फेर बिना बिचलित भइल, क्रोध में ओके ललकरलन, ‘अरे कायर! औरत पर का मर्दानगी देखवले बाड़े? तोरा अपना बल आ बीरता के एतना घमंड बा त हमरे से लड़ तूँ!’ फेर ऊ लमहर साँस खींचि के दूनो भुजा फइलवलन आ आपन दहिना पैर जोर से भूंइं पर पटकलन त उहाँ के जमीन दलकि गइल.\n– ‘अच्छा तऽ तेंही मरू पहिले, हम पहिले तोर खून पीयब, फेर तोर बोटी-बोटी काट के खाइब!’ हिडिम बेग से भीम पर झपटल.\n– ‘ना भाई हिडिम ना! इनके हम आपन पति मान चुकल बानी! इनके मारि के तूँ हमनी का बन-परंपरा के लांछित मत करऽ.’\nहिडिमा कातर भाव से घिघियाइल त हिडिम का जरत क्रोध से उठत लपटन में जइसे घीव के आहुति परि गइल. ऊ जोर से हुंकार भरलस आ गोहुँवन साँप लेखा फुफकारत भीम पर छलांग लगा दिहलस. भीम अपना दूनो पंजा पर ओकरा बेग के ओइसहीं रोकि लिहलन, जइसे अपना दर प जमल चट्टान ऊपर से भहराये वाला दुसरा चट्टान के रोकि लेले. हाथापाई करत ऊ हिडिम्ब के दूनों कलाई जोर से पकड़ले पाछा पड़े धसोरते रहलन कि ऊ उनका के झटकारत अपना दहिना पंजा से भीम पर भयानक प्रहार कऽ दिहलस. उनकर कान्हि, ओकरा बघनख अस बढ़ल नोंह से घवाहिल हो गइल.\nधीरे धीरे इ द्वन्द भयानक जुद्ध में बदलि गइल. मुक्का आ केहुनी के हुंकार भरल प्रहार दूनो ओर से होखे लागल. एक ओर एक दुसरा के खून के पियासल दूनों के पसेनियाइल लहुआइल देंह के टकराव आ दुसरा ओर बन सुन्दरी हिडिमा के भयकातर चेहरा. हुंकार आ फुफकार का आवाज से भीम के सूतल भाई जाग चुकल रहलन स. सबकर नजर सबसे पहिले डेराइल सहमल ओह नवयुवती पर परल. केहु का समझ में ना आइल कि इहाँ ई सुन्दर युवती कहाँ से आ गइल आ ऊ भयानक राच्छस….! भीम के अनुज झपटल चललन सऽ त माता रोकली…. ‘दू आदमी का मलजुद्ध में, तिसरा के घुसल उचित नइखे.’ अपना हर भयानक वार से भीम के बाँचल देखि के हिडिम्ब के झुँझलाहट आ उग्रता चरम पर पहुँच चुकल रहे. हिडिम्ब अब अपना मायावी रूप में देंहि दोबरी कइ के फेंड़ उखारि-उखारि भीम पर फेंके लागल रहे. भीम के उछलत कूदत, परेसान देखि हिडिमा आँख मूनि के कवनो मंतर बुदबुदाइल त हिडिम्ब अपना असल रूप में आ गइल. बहिन के शत्रु के पक्ष लिहल देखि ओकर क्रोध पागलपन में बदल गइल, ऊ उछाल मरलस त भीम आखिरी क्षन में दहिना ओर उछलि गइलन आ ओकरा मुँह का भरे भहराते, ओकरा पीठ पर अपना ठेहुना से जोरदार प्रहार कइलन. हिडिम्ब अइसे डँकरल जइसे कइ गो घोड़ा एक्के संग हिनहिना उठल होखन स.\nपानी जब साफ आ थिराइल रहेला, तब्बे ओमे कवनो परछाहीं भा छबि लउकेले. हिंडोरत, हिलत पानी कबो चेहरा देखावे वाला ऐना ना बने. भीतर का अज्ञान आ क्रोध का पागलपन में हिडिम्ब अपना बिकृत रूप के ना देखि पवलस. बिबेक खो दिहला का कारन, सामने क साँच ओकरा ना बुझाइल, नतीजा में ओकर पंजा फेरू भीम का पंजा में गँसि गइल. कबो भीम ओकरा के ठेलत पाछा ले जासु कबो भीम के ठेलत ऊ पाछा ढकेले. नीचे के बन, झाड़ी घास रउँदा गइल रहे आ जमीन जोतला खेत लेखा खोनाइ गइल रहे. हिडिमा अब आपन भय तेयागि के अपने भाई पर आक्रमण का मुद्रा में आ गइल. धीरज से देखत माता, युवती का मनोभाव के समझि के ओकरा लगे चलि गइली, फेर ओकरा कान्ह पर हाथ रखत धीरज दिहली, ‘धीरज धरऽ बेटी, हमार बेटा एकरा खातिर सक्षम बा.’\nनकार आ अहंकार के मानस हरमेसा साँच के झुठियावल चाहेला. सामने परतच्छ जथारथ के साँच ओकरा अहंकार के चुनौती देत, भीतर का क्रोध के बढ़ावेला. अइसन में ओकरा भीतर उठत कुबिचार आ जिद ओकरा के बिनास आ बिध्वंसे का ओर ले जाला. हिडिम का भीतर चिढ़, जिद आ क्रोध के भाव ओके आन्हर बना चुकल रहे. ऊ भीम के आत्मबल, साहस आ शारीरिक बल के परखला का बावजूद सकारे के तइयार ना भइल. नकार ओकरा खीसि आ जोम के अउर बढ़ियाइ दिहलस… एह हालत में ओकर बिनास त निश्चिते रहे.\nए बेरी जब ऊ खीस में भीम का तरफ बेग से झपटल त चौकन्ना भीम, तेजी से जगह बदलत ओके लँगड़ी मार दिहलन, फेरू ओकरा मुँह का भरे गिरते सिंह लेखा ओकरा पीठ पर चढ़ल भीम ओके दोहरउवा सँभरे क मोका ना दिहलन. ओकरा रीढ़ पर, उनकर ठेहुना आ गरदन पर केहुनाठ के लगातार चोट, हिडिम्ब के पस्त क दिहलस. ओकर दूनों बाँहि उल्टा दिसा में घुमाइ के ममोरत खा भीम के दहिना लात ओइसहीं ओकरा रीढ़ पर जमल रहे. हिडिम का मुँह से पीड़ा के भयानक चीत्कार, आसपास का फेंड़ आ झाड़ियन में छुपल तीर-भालाधारी बन सैनिकन के जगहे पर जड़ क देले रहे. भीम के रौद्र रूप में भरल हुंकार उनहन का भीतर अचरज भरल भय बन के घुसि गइल रहे. अपना राजकुमारी हिडिमा के चुपचाप खड़ा देखि के ऊ असमंजस में रहलन स.\nभीम अलस्त मरणासन्न हिडिम्ब के उलाटि के चित करत गर्जना कइलन, ‘तोरा नियर आतताई, नरभक्षी राच्छस के जियल ब्यर्थ बा. तोरा रहले, ना रहले एह बन का धरती के कुछु फरक ना पड़ी, एह से तोर मुवले ठीक बा.’ कहत भीम एक पोरसा ऊपर उछड़ि के आपन ठेहुना ओकरा छाती पर दे मरलन, ऊ बध कइल जात जानवर लेखा डँकरत खून बोकरि दिहलस. ओकरा निर्जीव शरीर से अलगा हटत भीम आपन दूनों हाथ ऊपर उठाइ के अतना जोर से हुंकार भरलन कि बन क पतई ले काँप उठल.\nआँखि से लगातार आँसु गिरावत हिडिमा का कान्ह पर ढाढस के हाथ फेरत माता पुछली, ‘तूँ के हऊ बेटी आ इहां अचानक कइसे आ गइलू? ई राच्छस कइसे आ गइल?’\n– ‘हे माई ई एह बन के स्वामी हिडिम्ब हऽ आ हम एही क बहिन हिडिमा. हम अपना भाई आ बन के स्वामी का आदेश का खिलाफ जाके रउरा एह बलशाली पुत्र से प्रेम कइले बानी. पहिले नजर में, इनका पर मोहित होके इनके पति मान चुकल बानी.’ हिडिमा निश्छल भाव से कहलस त माता का ओकरा खुलल प्रेम के इजहार आ अब तक लउकल घटना-प्रसंग से सहजे विश्वास हो गइल कि ऊ झूठ नइखे बोलत. ऊ चुपचाप शान्त होत भीम के देखली.\n– ‘माई, आदिवासी आ भीलनी एकबेर जब केहु के आपन दिल दे देले त ओकरे प’ न्यौछावर हो जाले. हमनी का परंपरा में, जे राजा आ सरदार के हरावेला भा मार देला, ऊहे हमहन के राजा बनेला… कहत-कहत हिडिमा शान्त भाव से सोचत माता के चरन पकड़ लिहलस’.\nमाता बिचलित रहली. उनकर लड़िको सुनि के बिचलित हो गइलन सऽ. आपन असलियत प्रगट होखे का डरे केहू केहु के नाँव लेके ना बोलावत रहे. इहाँ एह अजनबी अनार्य जाति का बनवासियन में अचानक फँस गइला से ओह लोगन में एगो दुसरे दुबिधा खड़ा हो गइल रहे.\n– ‘बेटी हमनी का नीति-नियम का मोताबिक जेठ बेटा के बियाह पहिले होला. तूँ जेके अपनावल चाहत बाड़ू, ऊ मझिला हउवन.’ माता दुबिधा के कोर छुवत धीरे से कहली\n– ‘माता, आप काहें नइखीं समझत? इहाँ हमरा कबीला के लोग खड़ा सुन रहल होई, हम सँचहूँ आपका पुत्र पर आपन मन हार चुकल बानी, आ इनिका बिन हमरा जीवन के कवनो अरथ नइखे!’\n– ‘भला एगो आर्य कुल में तूँ कुलबधू कइसे बन सकेलू? हमार समाज राक्षसी अनार्य कुल में बियाह के मान्यता दिहल त दूर एकर खिल्ली उड़ाई! ऊ समाज तोहरा निश्छल प्रेम के पवित्रता ना देखी. बेटी तूँ खुद अपना राज के राजकुमारी बाड़ू! हम तोहके सुखी आ स्वतंत्र रहे के असीस भर दे सकत बानी!’ अतने कहत कहत कुन्ती क करेजा फाटे लागल.\nहिडिमा कातर भाव से कुन्ती का ओर देखलस, फेरू फेंड़न का पाछा आ लता-झाड़ियन का आड़ में बिखइल बाण धनुष आ तलवार-भाला लेके तत्पर बनबासी रच्छकन के सुनाइ के जोर से बोलल, ‘महाबली के पूरा पलिवार सहित राजसभा में ले चलऽ लोग! उहाँ हमनी का रीति-रेवाज का मुताबिक स्वागत सत्कार कइल जाई!’ बात खतम होत कहीं कि एक पल में अपना हरबा हथियार समेत बन रच्छक बाहर आ गइलन स आ पलक झपकावत ओह लोगन के घेरा में लेके राजकुमारी हिडिमा आ महाबली क जैकार करे लगलन सऽ. कुन्ती व्याकुल होके अपना बेटन का ओर देखली.\n– ‘ए घरी त उहे करे के पड़ी, जवन ई लोग कहत बा. माता तूँ चिन्ता मत करऽ!’ युधिष्ठिर शान्त भाव से कहलन. घेरा में लेले आदिवासी रच्छकन में से दूगो अपना नायक का संकेत पर चउकड़ी मारत गझिन बन में गायब हो गइलन सऽ.\nकुछ दूर चलला का बाद साफ आ चौरस बन क्षेत्र आ गइल रहे. दूरे से बाँस बल्ली गाड़ि के बनावल ऊँच छरदेवाल वाला एगो साफ सुथरा रिहाइशी क्षेत्र लउके लागल. ओकरा मुख्य दुआरि का फाटकन के पल्ला खुलल रहे. दुआरि का दूनों ओर पाँच-पाँच गो रक्षक अपना हथियारन का साथ खड़ा रहलन स. हिडिमा के अपरिचित परिवार सहित आवत देखि के दाढ़ी बढ़वले दू गो बुजुर्गन का साथ एगो साफ सुथरा अधेड़ रहे, जवन कमर में बाघ क चर्म बन्हले रहे. ओकरा हाथ में कवनो हथियार ना रहे, बाकिर उहाँ खड़ा लोग ओकरा आगा बेर बेर आदर भाव देखावत आपन मूड़ी डोलावत रहे. भीम का साथ हिडिमा के निगिचा आवत देखि के ऊ अधेड़ बुजुर्गन का साथे तेज चाल में आगा आइ के अगवानी कइलस, फेरू कद काठी में बलिष्ठ लउके वाला भीम क परिचय पुछलस. ‘हम वृकोदर हईं. ई हमार बड़ भाई, हई हमार आदरनीय माता आ हई लोग हमार छोट भाई ह लोग.’ भीम जल्दी जल्दी में परिचय दिहलन. पाछा चलत हिडिमा बृकोदर नाँव पर जरूर चिहुँकल, बाकि ई सोचि के कि कवनो शंकावश साइत महाबली भीम आपन नाँव प्रगट कइल नइखन चाहत. ऊ चुपे रहल. बुजुर्ग हिडिमा का कपार पर नेह से हाथ फेरत ओके सान्त्वना देत कहलन, राजकुमार हिडिम अपना क्रूर कर्म आ उदण्ड सोभाव का कारन बनवासियन में पसन ना कइल जात रहलन.\n– ‘ई हमनी के राज के मंत्राी चांडक काका हईं. हमेशा हमके बेटी क लाड-दुलार आ ज्ञान देत आइल बानी.’ हिडिमा उनहूँ के परिचे माता कुन्ती के देत, दुसरका दाढ़ी वाला बूढ़ का ओर इशारा कइलस, ‘इहाँ का पुरोहित काका, राज-समाज सबके भला-बुरा के ज्ञान करावत रहेनी.’\n”महाबली बृकोदर के जय!“ साथ चलत कूल्हि रच्छकन का जयघोष का साथ सभ फाटक का भीतर आ गइल. दूर दूर तक जहाँ ले दीठि जात रहे बड़ छोट कूल्हि आदिवासी ठेहुनिया के आदर भाव से माथ झुकाइ के आदर प्रकट करत लउकल. भीम आ उनकर कूल्हि भाई एह समाज के आचार-बिचार आ व्यवहार से अचंभित रहे. बाड़ बनावल छरदेवाल का भीतर काफी बड़हन क्षेत्र रहे. अरियाँ अरियाँ कुटिया आ छोट छोट फलदार आ छायावाला फेड़ पौधा. जहाँ-तहाँ बनइला सूकर, बकरी वगैरह बान्हल लउकल.\nदुसरकी कड़ी | पहिलका कड़ी\nपाती के चौहत्तरवाँ अंक का बहाने कुछ मन क बात


सेवक के महानता के सोझा मालिक के माथा झुक गईल\nआधा रात के राज केहु के रोवे के आवाज़ सुनले, ओकरा बाद जवन भईल, तवन राजा के सोचे प मजबूर क देलस।\nकवनों नगर में शूद्रक नाम के एगो राजा रहले। एकबेर ओ राजा के राज्य में सुरवीर नाम के एगो राजकुमार अईले। सुरवीर, राजा के दरवाजा प जाके द्वारपाल से कहले, 'हम राजा के बेटा हई, हम नोकरी के तलाश में आईल बानी। हमरा राजा से मिले के बा।'\nद्वारपाल राजा के जाके सुरवीर के दिहल जानकारी सुनवलस। राजा के आज्ञा से उ सुरवीर राजा से मिलले। राजा से मिलला प सुरवीर कहले कि, "महाराज हमरा के नौकरी प राख़ लीही।"\nराजा - बाकी सब त ठीक बा लेकिन तू तहरा वेतन कतना चाहीं?\nसुरवीर - रोज पाँच सौ मोहर हमरा के चाहीं।\nराजा - तोहरा भीरी अयीसन का बा जेकरा चलते तहरा के एतना पईसा दिहल जाए?\nसुरवीर - हमरा भीरी दु गो हाथ अवुरी तिसरका तलवार बाटे।\nराजा - तब त बात ना बनी।\nअतना सुन के सुरवीर उहाँ से उठ के चल गईले। सुरवीर के गईला के बाद राजा के मंत्री कहले, 'महाराज चार-पांच दिन तक रोज पाँच सौ मोहर देके नौकरी प राख़ लेबे के चाहत रहे। पता चल जाईत कि ए राजकुमार सुरवीर में कवन खूबी बा।'\nमंत्री के बात सुनला के बाद राजा सुरवीर के बोलवले अवुरी पांच सौ मोहर देके नौकरी प राख़ लिहले। सुरवीर राजा के नोकरी करे लगले अवुरी राजा लुका के उनुका प नज़र राखे लगले।\nराजा, सुरवीर के पांच सौ मोहर दैनिक वेतन के नौकरी प राख़ लिहले। सुरवीर राजा के नोकरी करे लगले अवुरी राजा लुका के उनुका प नज़र राखे लगले। राजा उनुका हर काम प नज़र राख़, जानल चाहत रहन कि, 'आखिर एकरा में कवन खूबी बा?'\nसुरवीर, राजा से मिलेवाला मोहर में से कुछ हिस्सा भगवान के चढ़ावस, कुछ हिस्सा ब्राह्मण लोगन के दान में देस, कुछ हिस्सा गरीब-दुखिया में बांट देस, एकरा बाद जवन बाचे उहे अपना प खर्चा करस।\nएक बेर कृष्णपक्ष के चौदस के दिन, रात के राजा के बहुत दर्द भरल रोवाई सुनाई देलस। राजा रोवाई के आवाज़ सुन, अपना पहरेदार के बोलवले। राजा के आदेश प सुरवीर उनुका भीरी पहुंचले।\nराजा, सुरवीर के आदेश देले कि, 'पाता कर, के अतना दुखी होके रोवता?' राजा के आज्ञा प सुरवीर रोवेवाला के पता लगावे चल देले। एने सुरवीर रोवेवाला के पाता लगावे जात रहले, ओने राजा सोचत रहले – 'हम ए अन्हरिया में सुरवीर के भेज गलती क देले बानी, हमरा अयीसन ना करे के चाहत रहे।'\nइहे सोच, राजा हाथ में तलवार लेले सुरवीर के पीछा-पीछा चल देले।\nसुरवीर जब रोवाई के आवाज़ सुन ओ जगह प पहुंचले त देखले कि, एगो बहुत सुंदर नारी सज-सँवर, गहना-गुरिया पहीर के बईठल बिया। सुरवीर ओकरा से पुछले – 'तू के हऊ? काहें रोवत बाडु?'\nसुरवीर के सवाल के जवाब देत उ औरत कहलस – 'हम ए राज्य के राजलक्ष्मी हई। बहुत दिन तक हम इहाँ सुख-आराम से रहत रहीं, लेकिन अब दोसरा जगह जाए के पडी।'\nसुरवीर कहले, 'सवाल होखेला, त जवाब भी होखेला। तू इहें रह, एकरा खातिर का करे के पड़ी, उ बातव।'\nराजलक्ष्मी कहली, 'हमरा के इहाँ राखे खातिर तहरा अपना बत्तीसो गुण संपन्न बेटा, शक्तिधर के सर्वमंगला देवी के सोझा बलि देवे के पड़ी।' अतने क़हत उ औरत उहाँ से गायब हो गइल।\nऔरत के गायब होखला के बाद सुरवीर अपना घरे पहुंचले। उ अपना पत्नी अवुरी बेटा के घटना के जानकारी देले, उनुकर बात सुनला के बाद उनुकर बेटा खुशी से बोललस, 'हमार पिता जेकर सेवक होखस, ओ राज्य अवुरी राजा के रक्षा क हम धन्य हो जाईब, एहसे हे पिता जी बिना देरी कईले, चलीं चलल जाए।'\nशक्तिधर के महतारी अवुरी सुरवीर के पत्नी कहली, 'एक दिन त सभके मरे के बा, अगर कवनों नेक काम क के मरल जाई, त एकरा से निमन का होई?'\nसुरवीर आपन पत्नी अवुरी बेटा के लेके सर्वमंगला देवी के स्थान प पहुँचले। उहाँ सर्वमंगला देवी के पूजा क सुरवीर कहले, 'हे देवी, खुश होखी, हमार ए भेंट के स्वीकार करीं।' अतने क़हत उ अपना बेटा के मुड़ी काट देले।\nबेटा के बलि के बाद पुत्रमोह में व्याकुल सुरवीर आपन गर्दन भी अपने काट लेले। बेटा अवुरी पति के कटल मुड़ी देख, सुरवीर के पत्नी भी आपन सिर काट लिहली।\nपूरा परिवार के राज्य खाती मुड़ी काटा देला के दृश्य देख राजा अचरज में पर गईले, सोचे लगले, 'हमरा निहन त बहुत आदमी ए संसार में बाड़े, बाकी एह तीनों निहन ना केहु भईल बा, ना केहु होई।'\nराजा के ए घटना के बाद खुद अपना के अपराधी बुझे लगले, अवुरी उहें आपन गर्दन काट लेवे के ठान लेले। राजा जसहीं गर्दन काटे खातिर तलवार उठवले, तबहियें सर्वमंगला देवी राजा के हाथ रोक लिहली।\nसर्वमंगला देवी कहली, राजा हम तहरा से बहुत प्रसन्न बानी। अतना साहस देख वरदान देतानी कि तहरा मरला के बादो तहार राज्य जस के तस रही।\nतब राजा हाथ जोड़ प्रणाम करत बोलले, 'हे देवी, अगर आप हमरा प सचमुच खुश बानी, त वरदान दिही कि सुरवीर अवुरी उनुकर पत्नी-बेटा जिंदा हो जास। अगर अयीसन ना भईल त हम आपन सिर काट देब।'\nदेवी कहली, 'हे राजन, जा तहार जय होखे। हम वरदान देतानी - सुरवीर अवुरी उनुकर पत्नी-बेटा जिंदा हो जईहें।' अतना कह देवी अदृश्य हो गईली।\nदेवी के वरदान से सुरवीर परिवार सहित जिंदा हो गईले। उ अपना पत्नी-बेटा के पहुंचावे खातिर घरे चलले, एने राजा भी सुरवीर के नज़र बचा अपना महल में लवट अईले।\nअपना पत्नी-बेटा के घरे पहुंचा जब सबेरे सुरवीर राजा के इहाँ पहुंचले, त राजा पुछले कि, 'रतिया के, के रोवत रहे?' सुरवीर कहले कि एगो औरत रोवत रहे लेकिन हमरा के देख के गायब हो गईल, एहसे पाता ना चलल कि रोवे वाली औरत के रहे अवुरी काहें रोवत रहे।\nसुरवीर के जवाब से राजा मने-मने गदगद हो गईले। सोचे लगले – 'ए महान आदमी के महानता के हम कईसे बखान करीं, समझ में नईखे आवत।'\nका आप राजा के ए मामला में मदद कर सकिले, अगर हाँ त कमेंट जरूर करीं।\nFirst Update: 01 March, 2015 07:55 PM


टीडीएम के कार आरा में उत्पात मचवलसि – टटका खबर\nआरा, 18 अप्रैल. मंगल का दिने आरा टीडीएम के बेकाबू बेकाबू स्कॉर्पियो आरा शहर में जमके उत्पात मचवलसि. सरकारी गाड़ी का नशा में धुत चालक तीन आदमी के कचार दिहलसि. ओहिजा से निकलल त जज कोठी मोड़ का लगे एगो टेम्पो के ठोकर मार दिहलसि. एह पर सवार आठ लोग घवाहिल हो गइल.\nबाद में लोग चालक के ध लिहलसि आ उनुकर पूरा धुलाई क दीहल लोग. गड़िओ के कुटाई हो गइल. बाद में पुलिस चहुँपल त चालक के अपना कब्जे में लिहलसि, चालक गुड्डू नशा में धुत रहु आ पुलिस का हाथो लगला का बादो अनाप-शनाप बकत रहुवे आ गरियावत रहल. बाद में जाँच का बाद ओकरा नशा में होखे के बाति साबित हो गइल.\nटीडीएम साहब के कहना रहे कि गाड़ी में खराबी रहुवे आ ओकरे के ठीक करावे ला गुड्डू ऑफिस से गाड़ी लेके निकलल रहुवे.\nTags: आरा, टीडीएम


अक्षरा सिंह हिट फिलिमन के हैट्रिक लगवली – Anjoria\n“बजरंग”, “एक बिहारी सौ पर भारी” आ अब “कालिया” फिलिम के सुपर हिट होखते अक्षरा सिंह के हिट फिलिमन के हैट्रिक हो गइल बा. कालिया के जबरदस्त सफलता मिलल बा.\nफिल्म ‘सत्यमेव जयते’ से बतौर अभिनेत्री सिनेमा भोजपुरी में अपना कैरियर के शुरुआत करे वाली अक्षरा सिंह चर्चित कलाकार बिपिन सिंह-नीलिमा सिंह के बेटी हई. फिल्मी माहौल में पलाइल-पोसाइल होखला का चलते अक्षरो में अभिनेत्री बने के चाहत स्वाभाविके रहल आ शायद नियतिओ इहे तय कइले रहल. अक्षरा सिंह के अबहीं ले ‘सत्यमेव जयते’, ‘रामपुर के लक्ष्मण’, ‘प्राण जाई पर वचन न जाई’, ‘हमार देवदास’, ‘बजरंग’ अउर ‘एक बिहारी सौ पर भारी’ फिलिम रिलीज हो चुकल बाड़ी सँ आ कुछ अउर फिलिम जल्दिए रिलीज होखीहें सँ. पिछला दिने अक्षरा से बतियावे के मौका मिलल आ ओही मुलाकात के कुछ बात एहिजा दिहल जात बा.\nनिर्माता जितेन्द्र प्रताप सिंह के फिल्म बजरंग में अक्षरा के नायक रहल पवन सिंह संगे उनुका जोड़ी के सबही पसंद कइल. बतवली कि पवन सिहं का साथे काम करे में बढ़िया लागल काहे कि ऊ सेट पर हमेशा हंसी-मज़ाक के माहौल बनवले राखसु जवना चलते काम सहजे पूरा हो जाव.\nआवे वाली फिलिम ‘बिगुल’ में अक्षरा अपना किरदार के लीक से हट के आ चुनौती भरल बतवली आ कहली कि एह फिलिम से भोजपुरी इंडस्ट्री के एगो नयापन भेंटाए वाला बा.\nअक्षरा आपन ईच्छा बतवली कि ऊ खेसारीलाल संगे काम कइल चहीहें. कवनो खास किरदार का बारे में पूछला पर अक्षरा कहली कि ऊ कवनो नायिका प्रधान फिलिम में डांसर-सिंगर के भूमिका कइल चहीहें. देखल जाव कि अक्षरा के ई साध कहिया पूरात बा.\nसीमा सिंह समाँ बान्ह दिहली


देस आजु बैचारिक जुद्धभूमि बनल बा – Anjoria\nमई 1, 2022 नरेन्द्र मोदी, वामपंथी, सौरभ पाण्डेय\nएह में कौनो संदेह ना, जे लोकसभा के 2014 के चुनाव से, आ फेरु 2019 के आमचुनाव में दोहरियाइ के, एगो अइसना केन्द्र-सरकार के गठन भइल बा, जवन अबतक ले चलल आवत सरकारन (मुख्य रूप से कांगरेसी सरकार) के मूलभूत बिचार आ बनल सोच से निकहा फरक बिचार के अनुसार काम करे में बिस्वास करेले। अपना कार्य-प्रक्रिया आ देस के लोगन के लेके आपन बेवहार में ई सरकार पूरा देसी बिचार के हामी बिया। भारतीय बहुवर्गीय, बहुपंथीय समाज के साधे खातिर अब ले जवन बिन्दुअन के मानक मान लियाइल रहे, बूझीं त, ओह कूल्हि बिन्दुअन से फरका सोचे आ मानक पर बिस्वास करे वाला लोग आजु ना खलिसा केन्द्र के सत्ता पर काबिज बाड़े, बलुक दूनो बेरी के आमचुनाव में पूरा-बहुमत से जीत के आइल बाड़े। कायदे से कहल जाव त आजाद भारत में अइसन इस्थिती पहिला हाली आइल बा। बलुक बीच में अटलबिहारी बाजपेयीजी के गठबंधन सरकार के ना गिनल जाव तब। बाजपेयीजी आपन सरकार के बचावे आ चलावहीं में आपन सउँसे राजनीतिक काबीलियत आ बुद्धी लगा देले रहनीं। अपना मत आ सोच के हिसाब से सरकार चलावे में उहाँ कबो अस्थिराह ना भ पवनीं। एह से पहिले, उनइस्सौ सतहत्तर में कांगरेस सरकार के पराभव का बाद ई जरूर भइल जे कांगरेसियन से अलहदा एगो जुटान से सरकार बनल। जवना जुटान के नाँव ’जनता पाटी’ धराइल रहे। बाकिर, एह पाटी के जवन हाल भइल तवना प अतने कहल जा सकेला, जे ’घर के खा गइल दियरखा पर के ढिबरी’।\nजनता पाटी के ओह सरकार के समाज प का कहे के, ओह घरी के सियासते प कायदे से कवनो परभाव ना पर सकल। एगो बड़हन कारन ईहो रहे, जे ओह गठबन्धन-सरकार में अइसनो पाटी आ सियासी दलन के जुटान भइल रहे जे बिचार, मत आ सोच के हिसाब से फरीक (भिन्न) रहे। ओह सरकार में जहवाँ एक ओर जनसंघ रहे त दोसरा ओर वामपंथी दल रहले सन। अब केर-बेर के बनल सङ कबले निबहित ? कांगरेसी बिचारधारा से फरिका सोच वालन के ओह सरकार से जनता के जवन अथाह उम्मेद बनल रहे, ऊ उम्मेद फरे-फूले के पहिलहीं सुखा-बिला गइल। एह सियासी घटना के बाद अगिला गैर कांगरेसी सरकार बनल अटलजी के। आ जइसन उपर लिखाइल बा, ऊहो सरकार ’कतहीं के माटी, कतहीं के ईंटा’ सभ बिटोर के बनल रहे। ओह सरकार में सभ संगठन, सभ दल, अपना-अपना फेरा आ आपन-आपन सोआरथ के लेके जवन ना घींच-तान मचवलन स, ओह के साधहीं में आ ’कामन-मिनिमम प्रोग्राम’ के अनुसार चले-चलावहीं में बाजपेयीजी के निकहा ऊर्जा खरच भ गइल करे। एह कूल्हि के परिनाम ई भइल जे ओह सरकार के क्रिया-कलाप के आ एकर राजनीति के देस-समाज पर गहिर के कहे, इचिको परभाव ना परल। समाज के नजर में सियासत के माने-मतलब आ ओकर बेवहार कांगरेसिये चाल-चलन आ परिपाटी के अनुसार बनल रहल। बाकिर सन दू हजार चौदह से बनल नरेन्द्र दामोदरदास मोदीजी के अगुआई में जवन भाजपा के सरकार बनल, आ, सन उनइस में ईहे सरकार दोहराइ के आइल, त एह सरकार के देस-समाज पर एकर बेवहार, चाल-चलन, बिचार आ मत के परभाव परत सोझ लउके लागल। एक त मोदीजी के काम करे के ढंग, जवन भारतीय सियासत में कबो ना देखल रहे, आ एगो प्रधानमंत्री के तवर पर उनकर बेक्तिगत जीवन आ उनकर पारिवारिक पृष्ठभूमी, जवन एगो शास्त्रीजी के छोड़ दियाव त आजु ले खइला-पियला-अघइला प्रधानमंत्री लोगन के सोझा एकदम से फरक रहे, के आमजन के जीवन आ सियासत के लेके उनकर सोच-बिचार पर गहीर परभाव परल बा। भारतीय राजनीत के इतिहास में ई पहिले-पहल भइल बा जब केन्द्र में गठबन्धन सरकार भइला के बावजूद प्रमुख पाटी पूरा बहुमत से सत्ता प काबिज बिया।\nआज सरकार के प्रमुख पाटी घोषित रूप से दक्खिनपंथी बिचार वाला दल ह। एहसे, आजु के बिपक्षीदल खलसा राजनीतिक रूप से बिपक्ष में नइखन स, बलुक बैचारिक रूप से बामपंथी भा मार्क्सवाद के पच्छधर भइला के कारन भा बामपंथी सोच-बिचार से सहानुभूति रखला के कारन सरकार आ बिपक्ष दूनों निकहा दू छोर प बाड़न स। जहवाँ एक ओर भारत भूमि के परंपरा के लेके भाव राखे वाला, भारत के लमहर इतिहास आ एकरे लगले देस के मानसिक, आर्थिक समृद्धी प अकूत गुमान करे वाला दक्खिनपंथी बिचारधारा बा, त, दोसरा ओर स्थापित परंपरा के चुनौती देवे वाला, भारतीय बिचार-सभ्यता के लहान बतावे के फेरा में घटिहा अस्तर तक जाये में कवनो संकोच ना करे वाला बामपंथी विचारधारा बा। ई कहे के नइखे, जे अजादी के बाद से केन्द्र पर सबले ढेर दिन कांगरेस के सत्ता रहल बा। जेकर एक सुरुये से एकही बिचारधारा रहल, कवनो उत्जोग काँहें ना करे के परो, सत्ता पावल मुख्य बा। शासन करे के उत्जोग में एह पाटी खातिर बौद्धिक वर्ग के सङे ले चलला के हरमेस बाध्यता बनल रहल। एही कारने, कांगरेस सुरुये से अपना कोरा में बामपंथियन के बइठवले रखलस। ई एहसे, जे पहिल प्रधानमंत्री जवाहरलाल नेहरूजी के बैचारिक झुकाव बिसेस तरी के समाजवाद का ओर रहे। नेहरूजी के समाजवाद आ सोच धुर समाजवादी राममनोहर लोहियाजी के समाजवाद आ सोच से निकहा फरका रहे। नेहरूजी तनि अधिका प्रगतिशीलता के पच्छतर लउकला का फेरा में राष्ट्रीय स्वयं संघ आ अइसने सभ दक्खिनपंथी बिचारधारा वाला लोगन आ संस्था से दूरी बना के चले में भलाई बूझत रहले। एकर फल ई भइल, जे देस के लगभग हर छेत्र में, लगभग हर संस्था में, बिसेस तौर पर बामपंथी सोच वालन के कब्जा हो गइल भा कब्जा करवा दियाइल। का सियासत, का साहित्य, का शिक्षा, का कला, का प्रशासन सभ जगहा बामपंथी बिचार के डंका बजावल गइल। साहित्यिक, शैक्षणिक संस्थानन प एकर अतना करेड़ पकड़ बनि गइल, जे आजाद देस के तीन-चार पीढ़ी देसिला सोच से कटल, निकहा अनजान, बड़ भ गइल। दक्खिन बिचारधारा वालन के, उनकर शोध आ मत के, भारतीय विधा-विधानन के तार्किक बूझत सार्थक बहस कइला के कहे, ई सभ के खुल के खिल्ली उड़ावल गइल। सत्ता के आजू-बाजू बनल रहे वाला दल, कूल्हि संस्था, सियासी पाटी अबले जवन दक्खिनपंथी बिचारधारा के खुल के हवा-हवाई साबित करत बहस-मुसाहिबा आ बिचार के धरातल प हाशिया प ठेलले रहले स, ओही दक्खिनपंथी बिचारधारा के लोग, उनकर कूल्हि दल, अचके हाशिया से उठि के आजु केन्द्र में आ गइल बाड़न जा। तवना प अतने ना, बलुक पूर्ववर्ती शासक-समूह, जे कथित सेकेुलरिजम के अनुयाइये ले ना, बलुक पुरोधा कहत ना अघाला, आ ओह शासक-समूह के कान्हे चढ़ल वामपंथियन के गोल सन दू हजार चउदह से पहिले करीब बारह-तेरह बरिस ले जवन मनई के एगो बिसेस नजरिया से देखत आ देखावत मार कुफुत कइले रहलन स, जबकि ऊ मनई ओह पूरा काल-खण्ड में गुजरात के मुख्यमंत्री रहे, आजु ऊहे आपन पाटी के पोस्टर-ब्वाय बनल निकहा धूमधाम-धमक से प्रधानमंत्री के तवर प आपन दूसर पाली खेल रहल बा। सेकुलरन आ बामपंथियन गोल खातिर ई अइसन कुछ जीयत माछी घोंटला से कम नइखे। तवना पर केन्द्र-सरकार के सङे-सङे राज्यन में शासन आ जनता के मुखर पच्छधरता से दोसर पच्छ के भक्की मरले बा। सबले बड़हन बात ई, जे सेकुलर मत के अनुसार जनता मतलब खलसा अल्पसंख्यक जमात होला। जवन अब सोझ मुसलमान हो गइल बा।\nआजु के केन्द्र-सरकार आ भाजपा शासित राज्यन के कारन जवन दक्खिनपंथी बिचारधारा के आपन तथ्य आ कथ्य दम खम से राखे के अवसर मिलल बा, तवना पर, उत्तरप्रदेश भा असम अइसन राज्यन में बेखौफ मुख्यमंत्रियन के शासन सेकुलर, लिबरल आ बामपंथियन लोगन खातिर ढेर मथबत्थी भइल बा। कहे के माने ई, जे देस में आजादी का बाद से पहिला हाली हो रहल बा, जे दक्खिनपंथी बिचारधारा वालन के खलसा केन्द्र ना कतना जगहा राज्यन में सरकार बनावे भा वजूद में आवे के माहौल बन चुकल बा। दक्खिनपंथी आ एकरा के समर्थन देत दलन के मुखर भइला के कारन बामपंथियन, सेकुलर आ लिबरल लोगन के एक समै के खुला बिरोध आजु उनकर बेइंतहा कुण्ठा के सबब भ गइल बा। सही कहल जाव त स्थिति बैचारिक जुद्ध के भ गइल बा। एक समै के आरोप-प्रत्यारोप अब सियासी भर ले ना रहि के बेक्तीगत लानत-मलामत होत सोझ गारा-गारी पढ़े के आ एक-दोसरा के सरापे आ भाखे के माहौल बना रहल बा। अतना, आकि कौ हाली सियासी दलन के आपसी बिरोध बैचारिक ना होके खलसा बेक्तीगते ना बनावटी लांछन तक ले बुझाए लागेला। कहाला नू, जे जुद्ध आ प्रेम में कूल्हि दाँव जायज होला। एही से, दक्खिनपंथियन के फासिस्ट कहे वाला कांगरेसी, बामपंथी भा बामपंथ से परभावित दल आजु अपना कुण्ठा, जिद आ डाह का मारे घोर फासिस्ट अस बेवहार कर रहल बाड़न स। तवना प जनता-जनार्दन, बिसेस क के हिन्दू जनता, जे अबले सियासी मामिला में निसङ के भा निर्लिप्ती अस बेवहार करत रहे, आजु खुल के आपन पच्छ राख रहल बिया।\nहालिया कूल्हि चुनावन के परिनामन प कवनो बिचार राखला से पहिले ई जानल जरूरी बा, जे कांगरेस आ बामपंथियन के हर जगहे से लगातार उपटत गइला के मुख्य कारन का बा ? अइसन हावा बहल त काँहें ? देखल जाव, त जइसन उपरा कहाइल बा, परम्परा-बिरोध के नाँव प देस के बहुसंख्यक अबादियन, माने हिन्दू जनता, के सोच, परिपाटी आ बिचारधारा के बिरोध प आके रुक गइल बा। अल्पसंख्यक के माने ऊन्हनीं खातिर खलसा मुसलमानन बा। आ एह कौम आ जमात खातिर हर जायज-नजायज माँग मानल-मनवावल सेकुलरन सोच वाला दल खातिर सियासत भ गइल बा। ईहे बेवहार कांगरेस होखो भा सेकुलर दल, इन्हनीं के निष्ठा आ आचरन पर सवाल उठावे के कारन बन रहल बा। आजु केहू इन्हनीं से पूछे जे मुसलमानन के उन्नति आ समाजिक उत्थान के लेके का बिचार बा, त सोझ उत्तर ना मिली। मुसलमानन के भावनात्मक दोहन के जवन ना भदेस रूप सोझ आवत जा रहल बा जे मन थोर हो जाता। चूँकि, भारत में मुसलमानन के जनसंख्या करीब पच्चीस करोड़ ले हो चुकल बा, जवन पाकिस्तान के सउँसे जनसंख्या से बेसी बा, त एह कौम के एकवटिये वोट कवनो सियासी दल के सरकार बनवा सकेला। से, मुसलमानन के पच्छधरता उन्हनीं के प्रगति खातिर नइखे, बलुक आपन सोआरथ साधे के जुगत बड़ुए। जुगत भिड़वला के ई भाव अतना चोख भइल जाता, जे, कतना सेकुलर दल हिन्दू समाज के रिगवला से बाज नइखे आवत। माने, कसहूँ मुसलमान कौम के हितैसी लउकीं। दिल्ली बिधानसभा में दिल्ली के मुख्यमंत्री के ’द कश्मीर फाइल’ के हवाला से भासन कइल आ उनका पाटी के सभ बिधायकन के बेसरमी से ठहाका लगावल एही रिगवला के भदेस आ फूहर ढङ रहे। अब ई कश्मीर के पुरान माहौल होखो, केरल में आरएसएस के कार्यकर्ता लोगन के लगातारे कइल जात हत्या होखो, बंगाल में हिन्दुअन के अबादी पर हिंसा कइल होखो, ई सभ मुसलमानन के अपना ओरि बनवले राखे के उत्जोग बाड़न स। एही से सोझ कहाव, त मुसलमान के बड़हन अबादी देस के लेके निकहा भाव में कबो ना रहल। कारन ईहे, जे केन्द्र में सभ पूर्ववर्ती सरकार होखो भा राज्यन में भाजपा के अलावा कवनो सरकार एह जमात के मन बढ़ावत रहला में हरमेस आपन फायदा देखलस। ई आजु देस के जीउ-जान साँसत कइले जा रहल बा। भाजपा एही सोच के खिलाफ माहौल बना के बिना मुसलमानन के पच्छ लिहले सत्ता बनवले जा रहल बा। कांगरेसी आ बामपंथी दल के बड़हन मोस्किल ई बा कि हिन्दू समाज के बड़ वर्ग भाजपा का ओर एकवटियाइल जा रहल बा।\nजवना देस के नागरिक आपन देस के संप्रभुता आ राष्ट्रीयता के लेके जागरुक ना रहेले, ऊ देस ना खलसा उन्नती के राहि प पिछड़ जाला, बलुक आपन वजुदओ के मेटात देखे लागेला। आजु पाकिस्तान के हाल सभ के लउक रहल बा। श्रीलंका के हाल आँख खोले वाला बा। हालत ई बा, जे जवन बामपंथ राष्ट्रीय अवधारना के खुल के बिरोध करेला, चीन आ रूस के नाँव प एकरा गूँगी मार देला। चीन के विस्तारवाद आ रूस के धमक प बामी लोगन के बिरोध में हाल्दे बोल ना फूटे। चीन में मुसलमानन के का हाल बा ई अब अलोत नइखे रहि गइल। बाकिर रोहिंग्या भा पाकिस्तानी मुसलमानन प हाहो-दइया करे वाला मुसलमानी भा सेकुलर जमात चीन के बिरोध प गुम्मी कछले रहेला। बाकिर ईहो ओतने साँच बा जे दक्खिनपंथी बैचारिक जमात के बुद्धिजीवी आ पत्रकार लोग चीन के मुसलमानन के लेके निकहा बिरोध मे सवाल तक नइखन उठावत जा। बामपंथियन के बिचार में चीन के पच्छधरता कइल ढेर जरूरी बुझाला। परसाल लद्दाख में चीन के घुसपैठ प कांगरेस आ काम्युनिस्ट दल जतना खुल के चीन के समर्थन भा भारत के बिरोध में मुखर रहले स, ऊ कवनो राष्ट्रभक्त खातिर अचंभा से कम ना रहे। चीन से आवत घटिया समानन प सेकुलर जमात के कवनो बिरोध ना रहे। जबकि एह पर वर्तमान सरकार द्वारा लगावल जात रोक प सेकुलरी-बामपंथी जमात चीखमचिल्ली मचावे लगलन स। बजार प नियंत्रन सरकार ना आमजन करेला। जइसे-जइसे आमजन शिक्षित होत जाई, सही आ बाउर के फैसला करे में सच्छम होत जाई। बे शिक्षित आ जागरुक जन के लोकतंत्र कामयाब ना हो सके। ई आमजन के जगरुकतवे ह, जे आपन देस में का सही बा, का बाउर बा, एह प सोझ आ निकहा सवाच सकऽता।\nसही बात ई बा जे दक्खिनपंथी बिचार के पत्रकार होखसु, भा बुद्धिजीवी वर्ग, अपना बात के ढङ से राखे में बामपंथियन से निकहा पाछा बा लोग। ई कुशलता इनकरा लोगन खातिर सीखे जोग बा। दक्खिनपंथी संगठनन के बैचारिक दरिद्रता के एगो बड़हन रूप अपना बीच के प्रतिभा के नकारल आ अपना लहान सोआरथ में घटिया गुटबाजी में अझुराइलो बा। एकरो मजगर मनोबैज्ञानिक कारन बा, जे दक्खिनपंथी जमातन के सत्ता के लगे बनल रहला के संजोग नइखे भेंटाइल। से, अपना जमात के सीढ़ी अस बना के आपन सुथरल समूह बनावे के लकम ले नइखे सिखले लोग। ईहे कारन बा जे पत्रकार लोग भा साहित्यिक आ शैक्षणिक संस्थानन के मुखिया के तौर पर आजुओ बामपंथियन भा छद्म-राष्ट्रवादी लोग भेंटाले। ई ना भुलाए के चाहीं, जे आजु के देस आ आजु के पीढ़ी अपना हक के लेके निकहा सचेत बा। आजु के युवा ’स्पून-फीडिंग’ से समाचार ना घोंटसु। ना एह लोगन के ढेर बहकावल जा सकेला। आजु देस के सियासत जनता साध रहल बिया। एही परभाव के चरचा एह आलेख के शीर्षक बा। एही से बामपंथी युवा संगठनन के खिलाफ में दक्खिनपंथी सोच के संगठनन के उभार चकित क रहल बा, ’न दैन्यं न च पलायन के सूक्ति प। जनता के मनभाव बदल रहल बा। आजु ले जनता के मन-बिचार में जवन एहसासे कमतरी पगावे के लकम बनल रहे आ अपना राष्ट्र के लेके लगातार नकारात्मक भाव बनावल जात रहे ओह के खिलाफ लोग बोलल सुरू क देले बाड़े। एह बात के नेता, प्रवक्ता आ पत्रकार जतना हाल्दे बूझि जासु ओत सही होई। एहके एह संदर्भ से बूझल जा सकेला जे जवना देसन में बामपंथ अपना धमक से उभार में रहे ओहू देसन से हकालल जा चुकल बा भा हकालल जा रहल बा। फेटेंसी के मुलम्मा ढेर दिन ना चले। कहे के नइखे, जे भारत सहअस्तित्व के सोच वालन के देस ह। एजुगा के समाज आपरूपी सेकुलर बिचार वाला ह। एकरा पच्छिम के देसन से बनावटी सेकुलरिजम नइखे सीखे के। एही भाव के जबरदस्त परभाव आ समाज प पड़ रहल बा। भारत कबो राजनैतिक इकाई नइखे रहल। बलुक ई एगो आध्यात्मिक भौगोलिक इकाई रहल बा। जबले एह बात के निकहा ना पतिया लियाई देस के बहुसंख्यक वर्ग के बामपंथी वर्ग से भिड़ंत बनल रही। बामपंथी लोगन के हर भारतीय अवधारना से बनल घिना आजु के सियासी सर्किल में बवाल के मुख्य कारन बा।\nलेखक संपर्क – एम-2-ए-17, पीडीए कॉलोनी, नैनी, प्रयागराज – 211008


उत्तर प्रदेश के खबर – टटका खबर\n(मंगल, 11 अक्टूबर)\nप्रदेश के कर्मचारी आ शिक्षक संगठन बुध का दिन से होखे वाला हड़ताल टार देबे के फैसला लिहले बाड़े. प्रदेश के शिक्षा मंत्री अनूप कुमार मिश्रा से बतियवला का बाद ई फैसला लिहल गइल बा. सरकार एक महीना के समय मंगले बिया.\nउर्जा मंत्री रामवीर उपाध्याय भाजपा नेता किरीट सौमेया के कानूनी नोटिस भेज के कहले बाड़न कि सौमेया अपना ओह बयान के खंडन करसु जवना में ऊ उर्जा मंत्री पर भठियरपन के आरोप लगवले रहले ना त उनुका खिलफ कानूनी कार्रवाई कइल जाई.\nबुंदेलखण्ड के एगो गांव में पंचायत लगाके ग्रामीणन के समस्या सुनला का बाद राहुल गाँधी कहले कि राज्य सरकार केंद्र से मिलल धन के सही उपयोग नइखे करत.\nरायबरेली जिला में एगो बाप अपना इज्जत के नाम पर अपना बेटी के जान ले लिहलसि बाकिर प्रेमी लड़िका भागे में सफल रहल. पुलिस बाप के गिरफ्तार कर लिहले बिया.\nउत्तर प्रदेश में बिजली संकट गहरा गइल बा आ एकर सबले बेसी मार पूर्वांचल के झेले पड़त बा. मुश्किल से दस बारह घंटा बिजली मिलत बिया बाकिर ओकर समय आ वोल्टेज के कवनो भरोसा नइखे रहि गइल. राज्य के उर्जा मंत्री के कहना बा कि हालात में अबही सुधार के कवनो उमेद नइखे.\nबलिया के रसड़ा कोतवाली इलाका में राघवपुर गाँव का लगे मंगल का दिने एगो जीप आ ट्रक का टक्कर में तीन लोग के जान चल गइल आ दस जने घवाहिल हो गइले.


दोसरा के सतावल भक्ति ना हऽ – Anjoria\nदोसरा के सतावल भक्ति ना हऽ\nसितम्बर 18, 2010 भोजपुरी, लस्टम पस्टम\nओह दिन जब भगतजी मुअले, तऽ सबलोग कहऽल – भगतजी स्वर्गवासी हो गइले. पर अब मालूम भइल कि भगतजी, स्वर्गवासी ना, नरकवासी भइले हंऽ. हम कहब तऽ केहू मानी ना, पर इहे सही हऽ कि उनका नरक में डाल दिहल गइल बा आ उन पर अइसन जघन्य पाप के आरोप लगावल गइल बा कि जल्दी नरक से छूटला के उमेद नइखे. अब हम उनकरा आत्मा के शान्ति के प्रार्थना करीं तबहुं कुछ ना होई. बडहन से बड़हन शोक-सभो उनका के नरक से ना निकाल सकेले.\nपूरा गांव अबहियो कहेला कि भगतजी मंदिर में आधा रात ले भजन करत रहले. हर दू-तीन दिन में ऊ कवनो मालदार श्रद्धालु से मंदिर में लाउड-स्पीकर लगवा लेत रहले आ ओह पर अपना मंडली समेत भजन करत रहले. पर्व- त्योहार पर त चौबीसों घंटा लाउड-स्पीकर पर अष्टयाम होत रहे. एक-दू बार गांववाला लोग ई अखण्ड अष्टयाम के विरोध कइल लोग तऽ भगतजी भक्तन के भीड़ जमा कऽ के दंगा करावे पर उतारू हो गइले. ऊ भगवान के लाउड-स्पीकर पर प्राण देवे और प्राण लेवे पर तुल गइले.\nअइसन ईश्वर-भक्त, जे अरबों बार भगवान के नांव लिहले, नरक में भेज गइले आ अजामिल, जे एक बेर भूल से भगवान के नांव ले लिहले रहले, अबहियो स्वर्ग में मजा लूटऽतारे. ई अंधेर ना तऽ का हऽ ? अंधेर कहां नइखे !\nभगतजी बड़ा विश्वास से ऊ लोक में पहुंचले. बडा देर ले इहां-उहां घूमके\nदेखत रहले फेरु एगो फाटक पर पहुंच के चौकीदार से पूछले – स्वर्ग के दुआर इहे हऽ न ?\nचौकीदार कहलस – हँ, इहे हऽ.\nभगत जी आगे बढ़े लगले, तऽ चौकीदार रोकलस – प्रवेश-पत्र यानी टिकिट देखाईं.\nभगतजी खिसिया गइले. बोलले हमरो टिकिट लागी इहां ? हम तऽ कबहियो टिकिट ना लिहनी. सिनेमा बिना टिकिट देखतऽ रहनी आ रेलो में बिना टिकिटे बइठत रहीं. केहू हमरा से टिकिट ना मांगल. अब इहां स्वर्ग में टिकिट मांगऽतारऽ ? हमरा के जाने लऽ ? हम भगतजी हईं.\nचौकीदार कहलस – होखबऽ. पर हम बिना टिकिट ना जाये देब. आप पहले ऊ आफिस में जाईं. ऊहां आपके पाप-पुण्य के हिसाब होई अउर तब आपके टिकिट मिली.\nउहां पहुंचला पर एगो दूत भगत जी के लेके भगवान के पास गइल. भगवान पूछले – तूं का कइले बाड़ऽ, जे तोहरा स्वर्ग मिले ?\nभगतजी दीन भाव से बोलले – रोज आपके भजन करऽत रहनीं.\nभगवान पूछले – लेकिन लाउड-स्पीकर काहे लगावत रहलऽ? एकरा से लइकन के पढ़ाई आ बच्चा-बूढ़ा की नींद हराम हो गइल.\nभगत साहस बटोर के कहले – भगवान आपके नांव लोग के कान में जात रहे, ई तऽ उनका खातिर अच्छे रहे. ऊ लोग के अनासो पुण्य मिल जात रहे.\nभगवान के भगत के मूर्खता पर तरस आ गइल. बोललें – पता ना ई परंपरा कइसे चलल कि भगत के मूर्ख होखल जरूरी हऽ.\nभगतजी कहले – भगवन, हम कबो कवनो कुकर्म ना कइनी.\nभगवान हंसले. कहे लगलें – भगत, तूं आदमी मुअवले बाड़ऽ. अपना गांव के\nरामनाथ अहीर के भारी बेमारी आ सुते देवे के डाक्टर के सलाह के अनदेखा कऽ\nके तूं रात रात भर लाउड स्पीकर पर अष्टयाम करवलऽ आ ओहसे ऊ मरि गइल. एतने ना बटेसर पांड़े के नाती के टेटनस भइल आ तू कीर्तन करवाये से बाज ना\nअइलऽ, ई जनलो पर कि हल्ला से टेटनस के रोगी के बड़ा परशानी होला. नतीजा ई भइल कि ऊ बेचारा बच्चा मरि गइल.\nभगत सुनके घबरा गइलें.\nभगवान बड़ा कठोरता से कहलें – तोहार पाप देखि के तहरा के नरक में डाल देवे के हुकुम देतानी. ई सुन के भगत जी भागे के कोशिश कइले त दूत लोग धऽ\nआपन भगतजी, जेकरा हमनी का हम धर्मात्मा बूझतऽ रहीं सन, नरक भोगऽ तारें.\nमूस के सीख आ शेर के तमेचा\nOne thought on “दोसरा के सतावल भक्ति ना हऽ”\nसितम्बर 19, 2010 को 3:12 अपराह्न पर\nभगतजी स्वर्ग के द्वार पे पहुँच के नरक में ठेला गइलें.टूट गइल सारा सपना भगतजी के.बीखर गइल आश. हो गइलें हताश .\nराउर रचना बा बड़ी खाश .\nजयंती पांडेय जी अच्छा लागल .


भोजपुरी सिनेमा के प्रचारकन का नामे एगो चिट्ठी – Anjoria\nभोजपुरी सिनेमा के प्रचारकन का नामे एगो चिट्ठी\nजुलाई 3, 2015 प्रचारक, भोजपुरी सिनेमा\nहे प्रचारक बन्धु,\nरउरा अपना गाहकन के सिनेमा आ कृति के प्रचार कइल आपन पेशा बनवले बानी जवन स्वागत जोग बा. बाकिर का कबो सोचले बानी कि भोजपुरी स‌िनेमा में आवत गिरावट के थोड़ बहुत जिम्मेदारी राउरो बनत बा.\nअउरी भाषा के सिनेमा इंडस्ट्री में प्रचारक लोग बा ओह लोग के काम देखीं आ आपन काम देख लीं. फरक बुझाए के चाहीं. ना बुझाव त फरक देखावल हमार काम नइखे बाकिर आखिर में नुकसान रउरो उठावे के पड़ी.\nप्रचारक के काम ह कि अपना गाहकन के प्रचार करे खातिर प्रकाशकन से तालमेल बना के राखे. ओकरा जरूरत का हिसाब से आपन रपट भेजल करे. बहुत दुख होखेला जब रउरा में से कुछ लोग अपना सफलता का घमंड में सतवां आसमान पर चढ़ल बा. आपन आलोचना उनुका से बरदाश्त ना होखे. बाकिर अगर रउरा सोचत होखब कि प्रकाशक से तालमेल बनवलो बिना राउर सामग्री प्रकाशित होखत रही त ई सरासर बेवकूफी के बात बा. रउरा लोग एहसे मतलब ना राखीं कि कवना इमेल पर सामग्री भेजे के बा. जवन ई मेल हम बरीसन से इस्तेमाल नइखीं करत तवनो पर रउरा लोग के मेल लगातार आवत रहेला. काहे कि रउरा अपना गुमान में अतना लापरवाह हो गइल बानी कि ईमेल सही करे के समय नइखे रउरा सभ का लगे.\nअगर रउरा कवनो सामग्री पर पाठक के आलोचना आवत बा त राउर काम इहो बा कि रउरा ओह आलोचना के सही जवाब दीं. रउरा चलते प्रकाशक पाठक के नाराजगी काहे झेलो? रउरा इहो देखे के फुरसत नइखे कि कहवां राउर भेजल सामग्री छपत बा कहवां ना. जहवां नइखे छपत तहवां काहे नइखे छपत इहो जाने के समय नइखे रउरा लगे. एक बेर सोचीं सभे एह तरह के व्यवहार रउरा गाहकन का साथे न्याय बा कि अन्याय.\nबहुतेरे प्रकाशक राउर सामग्री छापेलें त अपना मजबूरी में. पाठक लोग के रुचि धियान में राखत ओहलोग के पसन्द के सामग्री देबे का फेर में ओहू सामग्री के प्रकाशित क देबे के पड़ेला जवना में कवनो दम नइखे. रउरा सभ का लगे दू चार गो कैच फ्रेज बा जवने के फेर बदल के राउर सगरी पोस्ट छपल करेला. तनिका अपना सामग्रियन पर मेहनत करीं सभे, ओकरा के एह लायक बनाईं कि पाठक ओकरा के पढ़े, ओकरा कुछ भेंटाव.\nसगरी कलाकारन के सुपर स्टार बना के रउरा सभे ओह लोग के दिमाग त खराब करते बानी, अपना धंधो से बेइमानी होखत बा. खट्टा दही बेच के कतना दिन ले राउर धंधा चल पाई? रउरा सभ के सामग्री में मुश्किल से दू लाइन भेंटाला काम जोग. बाकी सब नाम भर भर के लमारल गइल रहेला. फलां कलाकार के फलां सिनेमा के आफर मिलल त चउंक गइलन बाकिर सकार लिहलन, फलाँ कलाकार/निर्देशक कमाल के हउवन, फलां के अपना फलां फिलिम से बहुते आस लागल बा आ उत्साह में बाड़न, सिनेमा देखेवालन के भीड़ अतना रहल कि पुलिस के लाठी चलावे के पड़ल, अलग बात बा कि फिलिम एको हप्ता ना चलल बाकिर रउरा सभे के कलम ओकरा के सुपर डुपर हिट बतावत रही. कवनो गाना के मुखड़ा एह जोग ना होखे कि लोग ओकरा के यादो राख पावे बाकिर सगरी गाना पहिलहीं से हिट हो गइल रहेलीं सभ.\nहे महाराज, रउरा लोग के लिखे में खराब लागे भा ना हमरा छापे में जरूरे खराब लागेला. भोजपुरी सिनेमा के गिरावे में आपन योगदान मत दीं ओकरा के आगे बढ़ावे के काम करीं. अपना गाहक निर्माता/निर्देशक/कलाकारन के समय समय पर जरूरी आलोचनो प्रचारे होला आ बेसी प्रचार करेला. हमरा त तनिको उमेद नइखे कि रउरा सभे में कवनो बदलाव आई बाकिर आजु सोचनी कि आपनो बात कह दीं. रउरा सभे के फोन नंबर कामे ना आवे आ रउरा व्यस्तता में खलल डालल हमहुं ना चाहीं एह से एहिजा लिखत बानीं. पता ना रउरा सभे एकरा के पढ़बो करब कि ना.\nभोजपुरी फिल्म जगत के फायदे में राउरो फायदा एक बेर फेरू एह पर जोर देत,\nमॉरीशस में होखे जा रहल बा अंतराष्ट्रीय भोजपुरी फिल्म अवार्ड\nफँस गइले प्रेम – 1


विनय आनंद बनीहन फोकट के दामाद – Anjoria\nभोजपुरी फिल्मन के सुपर स्टार विनय आनंद के जलवा देखावत ‘त्रिनेत्र’ बिहार में खूब चल रहल बा. बिहार में ई पचासवाँ दिन के रिकार्ड बना चुकल बिया. हाल फिलहाल में ई सफलता दोसरा कवनो फिलिम के नइखे मिलल. अब एकरा बाद विनय आनंद के जलवा देखे के मिले वाला बा ‘दामाद चाही फोकट में’ में. एह फिल्म में विनय आनंद भरपूर कॉमेडी आ एक्शन कइले बाड़न. विनय आनन्द के कहना बा कि ई फिल्म एह बाति के झूठिया दी कि भोजपुरी सिनेमा में छिछोरपन भरल रहेला. एह फिल्म के पूरा परिवार एक साथे बइठके देख सकेला.\nएह फिल्म में एक से बढ़के एक रोमांटिक गाना बाड़ी सँ. फिल्म में विनय आनंद के दू गो लुक देखे के मिली. ‘चाचा भतीजा’, ‘दामिनी’ आ अब ‘त्रिनेत्र’ के सफलता देखत विनय आनंद लिट्टी बाटी बन गइल बाड़े जवना के सभे पावे चाहत बा.


एगो काम जवन बरिसन से होत आइल बा, बाकिर एने आ के कुछ ठप जइसन पड़ल बा, ऊ हऽ भारत पाकिस्तान के शांतिवार्ता. जतने भइल ओहमें शांति कम रहे, वार्ता बेसी. बाकिर अब उहो नइखे. सवाल ई उठत बा कि पाकिस्तान में बतियावलो जाव त केकरा से?\n1- का राष्ट्रपति जरदारीजी से बात कइल जा सकेला. पाकिस्तानी पब्लिक क मानना बा कि जरदारीजी से कइल जा सकेला, अगर बात नान सीरियस होखे त. बाकिर भारत पाक शांति वार्ता नान सीरियस बात त हऽ ना. एहसे जरदारीजी से बात कइल बेकार होखी. जरदारी का मामिला में एगो बात अउर कहल जाला कि जरदारीजी के केहू सीरियसली ना लेला. खुद जरदारीओजी खुद के सीरियसली ना ले लें.\n2- का पाकिस्तान के प्रधानमंत्री गिलानीजी से बात कइल जा सकेला. गिलानीजी अपना सूट का चलते सीरियस बुझालें. बाकिर अगर पर्सनल्टी में सीरियसनेस सिर्फ सूटे का खाता में होखे, त फिर त सूटे से बतियावे के चाहीं. सूट चाहे जतना सीरियस होखे, बोलेला ना. आ गिलानीजी चाहे बोलस कतनो, बाकिर ऊ सीरियस ना हउवन.\n3- गिलानीजी के सीरियसली एहीसे ना मानल जाला कि ऊ जरदारीजी के कैंडीडेट मानल जालें. जइसन कि बतलावल जा चुकल बा कि जरदारीजी के पाकिस्तान में ओतने सीरियसली लिहल जाला जतना सीरियसली भारत में लाफ्टर चैलेंज देखल जाला.\n4- अफगानिस्तान से, तालिबानियन से पाकिस्तान का बारे में सीरयसली बात कइल जा सकेला. जवना तरह पाकिस्तान में जगह जगह धमाका हो रहल बा, ओकरा के देख के त लागता कि पाकिस्तान में मुस्तैदी से दिल लगा के काम सिर्फ तालिबानीये करत बाड़े. कर्मठ तालिबानियन से निवेदन कइल जा सकेला कि अपना कर्मक्षेत्र के पाकिस्ताने तक सीमित राखस. बाकिर तालिबानियन से बाते का हो सकेला? बम, बंदूक, धमाका का अलावा तालिबानी कवनो दोसर बात करिये ना सकस. अतना बम आ ओतना बंदूकन से फलाना इलाका तबाह करे के बा, एकरा अलावा दोसरा वाक्य तालिबानियन का समझे में ना आवे ला. तालिबानी तबाही खातिर अतना कटिबद्ध होलें कि कहीं दोसरा इलाका में तबाही ना मचा पावस, तो अपने इलाका में मचावल शुरु कर देले. लाहौर आ पेशावर के धमाका त इहे बतावऽता.\n5- का पाकिस्तान का बारे में ओबामा से बात कइल जाव? ओबामा अकसर पाकिस्तान क बारे में बात करत रहेलें. बाकिर मसला ई बा कि ओबामा के पाकिस्तानी नेता तबे सीरियसली लेलें, जब ओबामा पाकिस्तान के डालर देबे के एलान करेलें. ओबामा के नान डालरी घोषणा के पाकिस्तान सीरियसली ना ले ला. पाकिस्तान में अइसे ओबामा चाहें, त जरदारीजी से बात कइल जा सकेला, बाकिर जरदारीजी का बारे में पहिलही बतलावल जा चुकल बा उनकर चले ना. चलेला तालिबानियन के बाकिर ऊ बतियावे खातिर राजी नइखन सन.\n6- बुश से बात करे के कवनो मतलब नइखे. अमेरिका में हाल ई बा अमेरिकी पत्रकारो उनका से बात ना करस. अमेरिका में वाशिंगटन से रिटायर भइल नेता आ हालीवुड से रिटायर भइल अभिनेत्री के गत एके जइसन होला. दुनु बस संस्मरण सुनावे भर के रह जालें.\nअब रउरे बताईं कि पाकिस्तान में केकरा से बतियावल जाव?


देश आ समाज – पृष्ठ 34 – Anjoria\nअक्टूबर 20, 2010 OmPrakash Singh\nपिछला हफ्ता गाजीपुर जिला के नंदगंज थाना के पुलिस तीन गो परिवार के मेहरारुवन के थाना उठा ले गइल आ ओहिजा बंधक बना के राखि लिहलसि. फिरौती का रुप में…\nअक्टूबर 15, 2010 OmPrakash Singh\n– आर्य संपूर्णानन्द भोजपुरी के भोजवाली पूरी समुझल केतना नादानी के काम बा, ई खाली पढ़े आ सुने वाली बाति नइखे. बहुते विचार मंथन के बाति बा. आज के माहौल…\nहर तरह के कला प्रस्तुति, परफार्मिंग आर्ट्स, के बढ़ावा देबे खातिर १९७३ में (स्व॰) आदित्य विक्रम बिड़ला एगो संस्था “संगीत कला केन्द्र” के स्थापन कइले रहन. तब से ई संस्था…\n– आर्य सम्पूर्णानन्द हम लगभग बीस बरिस से पत्रकारिता के अनुभव देखत बानी. तब से अब ले पत्रकारिता में जमीन आसमान के अन्तर आ गइल बा. तब त खादी के…\n– पाण्डेय हरिराम अक्टूबर का शुरु में गाँव गइल रहीं. सिवान जिला के पचलखी पंचायत के खुदरा गाँव. बड़ बूढ़ बतावेलें कि कबही एकर नाम खुदराज माने सेल्फ गवर्न्ड रहे.…\nअक्टूबर 8, 2010 OmPrakash Singh\n– पाण्डेय हरिराम बुधवार (छह अक्टूबर) का दिने राहुल गांधी, पी एम इन मेकिंग, कह दिहले कि कट्टरवाद का मामिला में राष्ट्रीय स्वयंसेवक संघ (आर एस एस) आ स्टूडेंट इस्लामिक…


Bhojpuri: भोजपुरी गीतन में अश्लीलता अब बरदास नइखे होखत – Danik India\nBhojpuri: भोजपुरी गीतन में अश्लीलता अब बरदास नइखे होखत\nBy Danik India April 30, 2021 116 No comment\nई सोचनीय बिषय बा. अगर , लोकप्रियता के मसाला रहित त कतने लोग लोकप्रिय हो जइते. ना लंगटे घुमला से लोकप्रियता ना होला. बांग्ला भाषा के लोग जब हमरा से पूछेला कि बांग्ला में श्यामा संगीत, रवींद्र संगीत, बाउल गीत आदि के परंपरा बा. रउरा भोजपुरी में का खाली देह गाथा बा? त हमरा करेजा में हूक उठेला.\nभोजपुरी गीतन में अश्लीलता के हद तब पार हो गइल, जब ओमें यौनांग तक के बेखटके इस्तेमाल होखे लागल. ई हमनी के भोजपुरिया समाज के गिनल चुनल लोगन के करतूत ह बाकिर लांछन पूरा समाज पर लागी. गाना हिट होखे के लालच में कथित गीतकार एतना गिर जाई कि गीत में गुप्तांग के वर्णन करी? ईह का हो रहल बा. कुकुर- बिलार लंगटे रहे ल सन. बाकिर ओकनियो का एतना अश्लील ना होले सन. त अइसन कुल गीतकार कुकुरो- बिलार से गइल गुजरल हो गइल बाड़न स? ई सोचनीय बिषय बा. अगर , लोकप्रियता के मसाला रहित त कतने लोग लोकप्रिय हो जइते. ना लंगटे घुमला से लोकप्रियता ना होला. बांग्ला भाषा के लोग जब हमरा से पूछेला कि बांग्ला में श्यामा संगीत, रवींद्र संगीत, बाउल गीत आदि के परंपरा बा. रउरा भोजपुरी में का खाली देह गाथा बा? त हमरा करेजा में हूक उठेला. केहू तरे कहेनी कि हमरा भोजपुरी में त एक से एक निर्गुन गीत बाड़े सन. बाकिर सवाल पूछे वाला कहेला कि हम त खाली अश्लील गीत सुनतानी. आखिर लोग पसंद करत होइहें तबे नू अतना अश्लील कैसेट निकलतारे सन. हम कहेनी कि ना, भोजपुरी भाषी लोगन के संख्या कई करोड़ बा. ई कुल कैसेट करोड़ में ना बिकाले सन. त सवाल पूछे वाला कहेला कि तबो त बाजार में भोजपुरी के अश्लीले गाना सुनाता. सब त ईहे कहेला कि भोजपुरी गीत माने अश्लीलता. हर समाज में मां- बहिन के इज्जत होला. भोजपुरियो समाज में मां- बहिन के इज्जत बा. त जे अश्लील गीत लिखता, ओकरा का मां- बहिन नइखे? कौनो अंतरात्मा नइखे? कौनो विवेक नइखे? ई सवाल हर ओह आदमी के मथी जे अश्लील गीत सुनि के अपना के लज्जित महसूस करता. केहू त आगा बढ़ि के कहो कि अब बहुत हो गइल. अब ई अति रुके के चाहीं. अच्छा बताईं त कौन अइसन भाषा बा जवना में एह तरे डाइरेक्ट गुप्तांग के नांव लेके आ बाजा बजा के गीत गवाता आ नाचल जाता? तनीं गहराई से सोचीं आ का कइल जा सकेला एकरा पर बिचार करीं. जब एह बिषय पर हम एगो संवेदनशील आदमी से बात कइनीं त ऊ कहलस कि जौन कंपनी भा आदमी भोजपुरी में गीत लीखता, ओकरा पर मोकदिमा क दीं. ओकरा के कोर्ट में घसीट के ले आईं. अदालत फैसला करो कि आखिर अश्लीलता के कौनो हदो- हिसाब बा कि ना. जे अश्लील गीत लिखता, ओकरा में त गीतकार कहाए के योग्यते नइखे. गुप्तांग के गीत में ले आके कुकुर- बिलार से भी नीचे गिरे वाला काम कइला का बाद अइसना आदमी के गीतकार कहब? तब त हदे हो जाई. ऊ कहले कि अइसना कैसेट कंपनी आ गीतकार, गायक के सार्वजनिक भर्त्सना करेके चाहीं. त पुछाइल कि ई भर्त्सना के करी? त ऊ चुप लगा गइले. ना अब चुप रहला के समय नइखे. रउरा यू ट्यूब पर जाके देखीं. बाजार में कैसेट के दोकान पर जाके देखीं. खाली आ खाली स्त्री के विकृत देहगाथा वाला कैसेट भरल बाड़े सन. भोजपुरी में एतना अश्लील गाना रउरा कबो ना सुनले होखब. हमनी के समाज कतना विकसित हो गइल. बाकिर कुछु लोगन के गंदा सोच के कारन पूरा समाज सवाल के घेरा में आ जाई? समझदार आदमी कहता कि एकरा पर बोले आ लिखे के जरूरत बा. भर्त्सना करे के जरूरत बा आ एगो आंदोलन खड़ा करेके जरूरत बा. इंटरनेट, यू ट्यूब आ व्हाट्स एप के जुग में एगो आंदोलन छेड़ल मुसकिल काम नइखे. केहू संवेदनशील नौजवान आगे आओ जे इंटरनेट टेक्नालाजी के जानकार बा. इंटरनेट के आंदोलन ढेर दूर ले जाई. ए लेख में अश्लील गीतन के बानगी देबे के बिचार अउवे. बाकिर जब ओह गीतन के भाषा सुनुईं त हिम्मत ना परुए कि एह शब्दन के प्रयोग कइल जाउ. हद से ज्यादा अश्लील. एह बिषय में एगो कहानी याद आवतिया. एक बेर एगो अश्लील आ फूहड़ कहानी आ कविता लिखे वाला आदमी के दंड दियाइल कि ऊ जेल में तमाम लोगन का संगे लंगटे रहो. जेल में सबका के लंगटे रहे के दंड दिया. लंगटे रहि- रहि के अश्लील गीतकार एतना उबिया गइल कि कहलसि कि हम अब ना अश्लील गीत लिखब, हम माफी मांगतानी. हमरा के कपड़ा पहिरे दीं सभे. त अगर अबे बिरोध ना होई त अइसन गीतकारन के मन बढ़ि जाई. ओकनी के लागी कि भोजपुरी गीत माने स्त्री के विकृत देहभाषा के विस्तार. एगो अउरी बुजुरुग से हम एह बिषय पर चर्चा क के पुछलीं कि रउरा एकरा के रोके के कौनो उपाय बताईं. त ऊ कहले कि अश्लीलता फइलावे वाला लोगन के मंच पर बइठा के दस आदमी ओकरा खिलाफ भाषण देउ. ऊ भागे लागे त ओकरा के रोकि के बइठावस जाउ. तब जाके अश्लीलता के धंधा बंद होई. एह मटिलागना ग्रुप के भोजपुरी भाषा के इतिहास बिगाड़े के का अधिकार बा? बात त सही बा. बाकिर मंच पर बोला के बात से लतियावल संभव नइखे. एह विकल्प के खारिज करेके परी. कौनो कारगर उपाय निकाले के परी. रउरा सब एकरा पर बिचार करीं सभे कि एह प्रवृत्ति पर तत्काल रोक कइसे लागी. अगर कुछु ना कइल जाई त अश्लीलता के प्रवृत्ति ना रुकी. जबले कौनो कठोर कदम ना उठी, ई बढ़त जाई. हर बुरा चीज के अंत होला, बाकिर प्रयास करेके परेला.एगो अउरी बात. बार- बार ई आरोप लागल बा कि इंटरनेट पर भोजपुरी गाना खोजला पर लागेला कि हम अश्लीलता के महामेला में आ गइल बानी. त खाली आरोप लगवला से का होई? ढीठ प्रवृत्ति के आदमी एह कान से सुनेला आ ओह कान से निकाल देला. ओकरा पर कौनो असरे ना परे. काहें से ऊ जानता कि थोरे दिन अइसन लोग हल्ला करिहें आ फेर चुप हो जइहें. कौनो भोजपुरी कलाकार से एह बिषय पर बात करीं त लागी कि ऊ एकरा खिलाफ पहिलहीं से लाठी लेके तेयार बा. बाकिर फेर ऊहे- ढाक के तीन पात. चलीं एह प्रवृत्ति के झकझोरल जाउ. अश्लीलता के अंत होखो आ निर्गुन, सुघड़ गीत आ भजन के परंपरा शुरू होखो. (लेखक विनय बिहारी सिंह वरिष्ठ पत्रकार हैं. यह उनके निजी विचार हैं.)\nTags: Bhojpuri News Ashleel bhojpuri gaana Bhojpuri Bhojpuri songs Bhojpuri Vulgar Songs Ganda bhojpuri gana Vulgarity in Bhojpuri\nअंतरराष्ट्रीय कॉमर्शियल उड़ानों पर 31 मई तक के लिए लगी रोक, कोरोना केसों के बढ़ने पर फैसला\nBig News: बिहार के मुख्‍य सचिव अरुण कुमार सिंह का कोरोना संक्रमण से निधन, अस्‍पताल में थे भर्ती\nलोकसभा में नरेंद्र मोदी का संबोधन: किसानों के विरोध के शुद्ध इरादों को प्रदूषित करने वाला ‘एंडोलंजिविस’\nबिहार चुनाव: JDU के 115 में 67 उम्मीदवार पिछड़ा-अतिपिछड़ा वर्ग के, 10 MLA का भी कटा टिकट\nबंगाल के चुनावों में भाजपा दो अंकों का आंकड़ा पार करने के लिए संघर्ष करेगी, यदि नहीं, तो मैं प्रशांत किशोर का कहना है कि मैं ट्विटर छोड़ दूंगा


बतकुच्चन  – ८२ – Anjoria\nनिबन्ध भाषा सरोकार\n“छोड़ु छोड़ु मखिया रे आजु के रतिया / हिया भरि देखुँ दमाद अलबेलवा रे.” बाकिर सासू करसु त का? “सासु के अँखिया लगल मधुमखिया रे/ देखहू ना पवली दमाद अलबेलवा रे.” आ दमाद के खासियत अइसन कि ना देखवले बने, ना लुकवले. सुनीं, “चलनी के चालल दुलहा / सूप के फटकारल रे / बर्हनी के मारल दुलहा / करछुल के दागल रे.” आ दुलहा त दुलहे होला. आई त हाथीए चढ़ि के नू. “चकुनी रे हथिया के दरदर अमरिया रे, ताहि चढ़ि आवे दमाद अलबेलवा रे.”\nभोजपुरी लोकगीतन में भोजपुरी संस्कृति आ समाज के झलक लउकेला जवन शायद हर भाषा के लोकगीत खातिर कहल जा सकेला. लोक के गीत आ कवियन के कवितई दूनु अलग तरह के होला. लोक के गीत में बनाव सिंगार कम जिनिगी के ठेठ असलियत बेसी लउकेला जबकि कवि के कवितई में अलंकार, शब्दन के कलाकारी. भोजपुरी लोकगीतन के अथाह संपदा गँवे गँवे बिलाइल चलल जात बा. कुछ नुकसान त फिलिम वाले कइलें, कुछ टीवी चैनल करत बाड़ें. भोजपुरी से ना त फिलिम वालन के मतलब बा ना चैनल वालन के. सुनीं त सोचे के पड़ी कि ई कवना जगहा के भोजपुरी ह? ना त उच्चारण में सफाई मिली ना भाषा में. सब कुछ घाल मेल कर दिहल जाला. भोजपुरी भासा कम धंधा बेसी हो चलल बा.\nखैर बाति बहक गइल. बाति त दमदा के होत रहुवे. दमाद अइसन चीझे होला कि ओकरा खातिर सब कुछ माफ. ओकरा खातिर ऊ सिर नवावे के पड़ जाला जवन कबो दोसरा खातिर ना नवल. आपन मान सम्मान से बेसी धेयान दमाद के मान सम्मान के राखे के पड़ जाला. जिनिगी भर के कमाई दमाद का चलते एके झटका में राख गोबर हो जाला. जवना गीत से शुरू कइनी ओह में कहल गइल बा कि चलनी के चालल आ सूप के फटकारल. मतलब कि दमाद खोजत घरी ओकरा के बढ़िया से बीन छाँट के चुनल जाला. बाकिर जब आपन धियवा अपना मरजी से आपन दुलहा चुन लेव त बाप महतारी खातिर कवनो राह ना मिले. भले बाद में कहत रहे कि “आपन धियवा निमन रहीत त बिरान पारीत गारी?” आपन बेटी ठीक रहल रहीत त दोसरा के का बेंवत रहे जे हमरा के गरिया दीत. सभे देखत बा कि दमादन का चलते सास ससुर के कइसन फजीहत होत बा. आ सब कुछ जानत समुझत जियते माखि घोंटे के पड़त बा. जवना नैतिक बल का सहारे सास ससुर आपन जिनिगी चलवलसि ऊ सब हेरा जाता एगो दमदा के चलते. आ दमाद अइसन कि केला के छिलका पर बिछिलाइल ढिमिलाइल चलत बा. शायद एही से लोग दमाद के गोदी में उठा के माँड़ो में ले आवत रहुवे. हो सकेला कि तब ई बाल विवाह का चलते होत रहल होखे आ बाद में ओकरे के परंपरा मान लिहल गइल कि दमाद चल के ना गोदी में उठा के माँड़ो में ले आवल जाव. कम से कम ओकर गोड़ त ना बिछलाई. काहे कि बिछला गइला का बाद फेस के बुक के पन्ना खराब होखहीं के बा. बद अच्छा बदनाम बुरा. बद के जब ले भद नइखे पिटाइल तब ले सब कुछ माफ साफ बा बाकिर एक बेर जब भद पिटा गइल त ओह बदनामी से उबरे के राह ना मिली.\nएह बीच दोसर गाना शुरू हो गइल बा. हम त मँगनी आजन बाजन सिंङ्हा काहे लवले रे? थूकब तोरा दाढ़ी में बन्दूक काहे लवले रे? चले दीं अब, ढेर काम अझुराइल बा.


बतकुच्चन – ५३ – Anjoria\nबतकुच्चन – ५३\nMar 26, 2012 बतकुच्चन\nएगो कहाउत ह “राड़, साँढ़, सीढ़ी, सन्यासी | एहसे बचे त सेवे काशी”. कहाउत कहल त गइल बा काशी का बारे में जहाँ के राड़, ठग, सीढ़ी आ साधु सबही एकसे बढ़िके एक होलें. बतकु्च्चन में राड़ आ राँड़ के फरक के चरचा पहिले हो चुकल बा. एह कहाउत में राँड़ के नाम नइखे राड़ के बा. राँड़ माने विधवा आ राड़ माने दबंग. जे हमेशा रार बेसाहे खातिर तईयार रहत होखे. हालांकि आदमी के शराफत एही में होला कि राड़ से कबो रार मत बेसाहे. ओकर त कुछ होई हवाई ना राउर चेहरा जरूर बिगड़ जाई. अब एह बेसहला के मतलब खरीदला से मिलत जुलत बा. बस फरक अतने बा कि खरीदे में टेंट ढीला करे के पड़ेला बेसाहल फोकटो में हो सकेला. अब रउरा सभे हो सकेला कि टेंट के मतलबे ना समुझत होखब. ई टेंट शामियाना वाला टेन्ट ना ह, धोती वाला टेंट ह, जवना में लपेट के लोग रुपिया लुकवले राखत रहुवे. बाकिर धोती त अब फैशन में रह नइखे गइल हालांकि टेंट आ पोंछिटा जरूर बाँच गइल बा बातचीत के हिस्सा में. हँ, त बात होत रहुवे ओह कहाउत के. त अगर देखल जाव त आजु के राजनीतिओ के हाल अइसने कुछ हो गइल बा. राजनीति में सही सलामत रहे के बा त राड़, साँढ़, सीढ़ी आ सन्यासियन से बाचही के पड़ी. खास कर के ओह से जे सन्यासीओ होखे आ राड़ो. हालांकि अधिकतर सन्यासी राड़े होले काहे कि उनुकर ना त कवनो स्वारथ रहेला ना ऊ केहू से दबेले. राजनीति में कुछ लोग साँढ़ होला त कुछ लोग सीढ़ी के काम करेला. बाकिर असली डर रहेला राड़ आ सन्यासियन के. एह बारे में भाजपा से बेसी केकरा मालूम होखी जे अइले दिन सन्यासियन से निबटत रहेला. राड़न से निबटे के काम सरकारी दल का लगे रहि गइल बा. ओकरा आपन सरकार चलावे के बा से साम दाम दण्ड भेद सगरी इस्तेमाल करे आवेला ओकरा. कुछ लोग के त दण्ड का धमक से अपना पाले बनवले राखेला बाकिर कुछ लोग अइसन बा जेकरा दण्ड के परवाहे नइखे. काहे कि ओकरा लगे चोरावल भा लूटल भा कवनो दोसरा तरह से मालूम आमदनी से बेसी के संपत्ति नइखे. अब ओहके सीबीआई के डर देखावत पाला में त राखल ना जा सके. से ओकरा सोझा दण्डवत करही के पड़ी. खास कर के तब जब रउरा कुर्सी के अइसन चिपकू होखीं कि मान मर्यादा सब कुछ जाव त जाव, कुरसी ना जाये के चाहीं. अब कुछ लोग उनुका के बेचारा भा बेसहाय कहि सकेला बाकिर असल में ऊ महासहाउर हउवन जिनका खातिर कुछऊ बेसहाउरि नइखे, बेसहाव नइखे. कुरसी के आनन्द खातिर ऊ कुछऊ सहि सकेले. बाकिर एक काम ना करि सकसि कि कवनो राड़ से रार बेसाह लेसु. कहे के त इहे कहेले कि सबकुछ गठबन्हन के मजबूरी हवे. जइसे मरद मेहरारू के गठबन्हन का बाद मेहरी गाठेले आ मरदा बन्हन में पड़ल रहेला. अब एह तरह के गठबन्हन हिन्दुस्तानिये संस्कृति में मिलेला. बाकी जगहा त बात बात में तोहरा से राजी ना कहि के लोग अलगा राह धर लेला. बाकिर एहिजा के सामाजिक गठबन्हन भा राजनीतिक गठबन्हन से आजाद होखल ओतना आसान ना होखे. अब ऊ गठबन्हन चाहे खरीदल होखे भा बेसाहल. खरीदल आ बेसाहल में एगो फरक इहो होला कि बतावल दाम पर खरीद लिहल जाव त खरीदल आ मोलभाव करिके खरीदल जाव त भइल बेसाहल. आ बेसाहल चीज बतुस कतनो बेसम्हार होखे सम्हारही के पड़ी.\nसाल २०२५ में कहल जाई : एगो लोक भाषा होखत रहुवे\nभोजपुरी खातिर समर्पित त्रैमासिक पत्रिका भोजपुरी जिन्दगी के नयका अंक\nकोरोना के तिसरका लहर आवे से रोकल ना जा पाई


कहि देहब ए राजा राति वाली बतिया : बाति के बतंगड़ – 19 – Anjoria\nदिसम्बर 26, 2016 कहि देहब ए राजा राति वाली बतिया, बाति के बतंगड़\nमहफिल अपना शबाब पर रहुवे. नाच मण्डली के मलकिनी साज वालन का पीछे बइठल नचनियन के जोश बढ़ावत रहली. मसनद के सहारा लिहले बाबू साहब नाच के आनन्द लेत रहलन. नाचत लउण्डा गाना उठावे आ कुछ कुछ देर पर बाबू साहब के धेयान खींचे के कोशिश करत रहुवे. बाकि बाबू साहब ओकरा पर धेयाने ना देत रहलन. महफिल में चारो तरफ से लौण्डवा के इशारा करत रहे लोग बाबू साहब पर अँचरा ओढ़ावे के. आखिरकार नाचत लौण्डा नयका गाना उठवलसि कि – कहि देहब ए राजा राति वाली बतिया. आ गावत गावत जाके बाबू साहब के अँचरा ओढ़ा दिहलसि. बाबू साहब के बाँह फड़कल आ लागल कि अब उठल. बाकि महफिल के परम्परा देखे जाने वाला बाबू साहब चुप रहि गइलन आ पाकिट से एगो नोट निकाल के ओकरा के दे दिहलन. लौण्डा आदाब बजावत उठल आ फेर महफिल में कूदे लागल. ओकरा बुझाइल कि बाबू साहब के ई गाना नीक लागल बा. ओने लोग सन्न रहुवे कि पता ना कवन बाति कहि देबे के बात करत बा ई लौण्डा. बाबू साहब याद करे के कोशिश करत रहलन कि पता ना ससुरा कवन बाति बता देबे के बात करत बा. लौण्डा बाबू साहब के चेहरा पर सोच के लकीर देखि के सोचलसि कि तीर निशाना प लागल बा. आ अब ऊ हर कुछ देर बात गाना के टेक लेत बाबू साहब के अँचरा ओढ़ावल शुरू क दिहलसि कि – कहि देहब ए राजा राति वाली बतिया ! बाबू साहब का दिमाग में फ्लैश बैक चलत रहुवे आ ऊ हर बेर ओकरा के नोट थमावल जात रहलन. ढेर देर ले इहे क्रम चलत रहल. आखिरकार बाबू साहब के याद आइल कि रात दिशा मैदान करे निकलल रहलन त बगइचा में मइला का बगल में गिरल अमरूद देखि के ललच गइल रहलें आ अमरुदवा धो के खा गइल रहलन. शायद लउण्डवा इहे देखि लीहले होखी. नोट देत देत पाकिटवो खाली हो गइल रहुवे, से खिसियात कहलन कि – जो ना ससुरा, कहि दे कि मइला पर गिरल अमरूद खा लिहले रहीं. पूरा महफिल ठहाका से हिल गइल. लागल कि भूकम्प आ गइल. ओने लउण्डवा के खुशी के ठेकान ना रहुवे. मण्डली में ओकर नौकरी खतरा प रहुवे. ओकर नाच आ गाना कबो एह जोग ना लागे कि महफिल सम्हार सकी. आ ओकरा एगो मौका के तलाश रहल कि कवनो तरह ओकर धाक बनि सके मण्डली में. आ अब ओकर नौकरी असालतन हो जाए के उमीद बन गइल रहे.\nपिछला हफ्ता कुछ अइसने बात भइल. बबुअवा छिरियाइल रहुवे कि हमरा के बोले से रोकल जात बा. काहे कि हमरा बोलते भूकम्प आ जाई आ एही चलते मुनीम जी के हवाई उड़त बा. लोग पूछत बा कि बोले से के रोकले बा तहरा के ? ओहिजा नइखे बोले दीहल जात त एहिजे बोल द. बाकि बबुअवा ओतना बुड़बक ना ह जतना लोग ओकरा के बूझेला. जानत बा कि बहरा बोलब त सबूत देबे के पड़ जाई. भितरा बोलब त नाजाइजो बात चल जाई आ ओकरा प कवनो कार्रवाई ना कइल जा सके. पलटीवाल अलगे परेशान बा कि ओकर पेटेन्ट स्टाइल के बबुअवा चोरावत बा. सभका याद बा 370 पन्ना के सबूत, बाकि सरकार बनते सगरी सबूत भुला गइल. नेता के भाषण हाथी के दाँत लेखा होला. बेशकीमत, बाकि खाए का कामे ना आवे. खाए वाला दाँत अलगा होला आ ऊ लउके ना. कुछ लोग का त अँतड़ीओ में दाँत होला. बबुअवा के सोचे के चाहीं कि अगर मुनीम जी चाह लेसु त ओकरा के कच्चे चबा जइहें आ कवनो निशानो ना मिली. आजु ले नइखे मिलल कवनो सबूत मुनीम जी का खिलाफ. मुनीम जी कवनो कच्चा खिलाड़ी ना हउवें. हो सकेला कि जब रउआ एकरा के पढ़त होखब तब ले एह खेल के राज खुल गइल होखी. हमरो इन्तजारे बा.


साहित्यिक नजरिया आ मूल्यांकन – Anjoria\nमहानगरन में रहे आ जिये वाला हिन्दी, अंग्रेजी के कुछ कवि आलोचक अपना सुविधा आ समझ का अनुसार ,कवनो अवसर पर ‘लोक‘, ‘लोकजीवन‘ आ संस्कृति के बात करेला आ मन मुताबिक अपना खास नजरिया से ओकर इस्तेमालो अपना भासन में करेला.\nलोकभाषा में वाचिक भा सिरजल-लिखित साहित्य के आधुनिक आलोचक दृष्टि से देखे क मतलब ई ना होला कि ओके ओकरा मूल समय-सन्दर्भ आ परिवेश से काट दिहल जाव. भोजपुरी भा कवनो लोक भाषा के कवि, तमाम बदलाव का बादो, अगर केहूँ, तरे अपना ओक आ जीवन-संस्कृति से आत्मिक रूप से जुड़ल बा; त खेत-बारी, ताल-तलैया, नदी-पहाड़, बन-बनस्पति से विलग ना होई. अइसहीं ऊ, महानगरन में शहरी ढंग से जिये वाला कवि आलोचक लेखा, गाँव-देहात के ऋतुचक्र, उत्सवधर्मिता आ संवेदनशीलता का प्रति निठोठ-बौद्धिक, कठकरेज आ उदासीन ना होई.\nअगर शहरी-महानगरी कवि के भोजपुरी कविता आ साहित्य खाली ‘वेदर रिपोर्ट’ लागी त भोजपुरी भा दोसर लोकभाषाई गँवई कवि के, शहरी-महानगरी कविता बौद्धिक, बनावटी शुष्क आ संवेदनहीन काहें ना लागी? कविता में विचार समाए भर आ सांकेतिक रूप में आवे तबे अच्छा बा. घटना शहर में घटेले त गाँवों देहात में घटेले. संवेदना गँवई आ शहरी दूनो के होले. दूनों के माहौल, जीवन शैली आ ढंग-ढर्रा अलग हो सकेला. अइसहीं दूनों के अभिव्यक्तियो अपना समय-सन्दर्भ में, अपना अपना खासियत का साथे होई. सुभाविक आ बनावटी के पहिचान समझदार पाठक क लेला.\nकुछ कवि-आलोचक लोगन का एतराज बा कि भोजपुरी कवि प्रकृति, ऋतुचक्र का अनुसार बदलत मौसम के ‘कविता’ से बहरियावत काहें नइखे ? एही तरे ई लोग अपना साहित्य में खाली ‘गाँवे‘ कस्बा के नापत काहें रहि जाता ? एह लोग का जानकारी में इहे बा कि भोजपुरी में मजिगर गद्य लिखाते नइखे. खैर….. भोजपुरी गद्य भा निबन्ध- साहित्य भोजपुरी पढ़े-लिखे वालन के पता होई, एह लोगन का ओतना पता नइखे, ना ऊ लोग भोजपुरी में गद्य लिखते पढ़त बा.\nहमके कबो-कबो इहे बुझाला कि ई लोग भोजपुरी में भले बोल-बतिया लेव, बाकि भोजपुरी पढ़ला आ लिखला का पजरा एकदमे ना जाला. ओही से जब-जब भोजपुरी प’ दया आवेला त ई लोग अपना अंग्रेजी-हिन्दी के पचल-अधपचल ज्ञान आ पढ़ाई का मोताबिक भोजपुरी साहित्य का मूल्यांकन में, अइसने मृदु बोल बोलेला. हम ए मजबूरी के बूझत, अपना भाषा पर, ओह लोग के एह ‘वत्सल’ ‘कृपा दृष्टि‘ से सब्बुर करे क आदत डाल लेले बानी.\n(भोजपुरी दिशा बोध के पत्रिका “पाती” के दिसंबर १३ अंक से.)\nपूरा पत्रिका डाउनलोड क के पढ़ीं.\nPrevious Post: भोजपुरी के सौभाग्य आ दुर्भाग्य\nNext Post: हम पब्लिक के आदमी हईं, कहेलें खेसारीलाल